IM ACeIO Medan Perkongsian Pengurusan Integriti

Shah Alam – Bagi meneruskan pembudayaan integriti dalam kalangan masyarakat, sesi perkongsian ilmu berkaitan dengan budaya integriti yang dianjurkan oleh Persatuan Pegawai Integriti Bertauliah Malaysia (ACeIO) diteruskan lagi. ACeIO yang ditubuhkan pada 23 Oktober 2013 berperanan sebagai rangkaian kerjasama antara Pegawai Integriti Bertauliah (CeIO) yang mempunyai kepakaran dalam pencegahan rasuah serta pengurusan integriti di sektor awam dan swasta.

Sesi perkongsian pada kali ini, menampilkan Pengerusi Perhubungan ACeIO Negeri Selangor, Ali Suhaili, yang sudi berkongsi pengalaman peribadi beliau dalam mengurus integriti. Perkongsian yang diadakan secara dalam talian menerusi pelantar IM ACeIO (Integrity Moments ACeIO) telah menarik minat ahli persatuan dan warga siber untuk berkongsi maklumat yang disampaikan menerusi media sosial lain.

Menurut Setiausaha ACeIO, Mohd Nasrul Ekram, IM ACeIO dibangunkan oleh ACeIO dengan tujuan untuk menyediakan pelantar kepada ahli supaya mereka dapat berkongsi pengalaman secara langsung berhubung dengan amalan terbaik dalam pengurusan integriti. Selain itu, pelantar ini juga satu daripada usaha persatuan untuk mengukuhkan hubungan dan kerjasama sesama ahli bagi membudayakan integriti secara berterusan.

Sesi perkongsian ini turut dihadiri oleh Syarifah Faiqah yang merupakan seorang mahasiswa dari UiTM. Beliau menzahirkan rasa teruja dan sangat bersyukur kerana dapat mendengar sendiri pengalaman peribadi seorang pengamal integriti yang terlibat secara langsung dalam pengurusan integriti. Beliau berharap agar ilmu yang diperoleh daripada perkongsian tersebut dapat dimanfaatkan untuk diaplikasikan dalam bidang kerjayanya kelak.


CeIO Peneraju Pembudayaan Integriti dalam Masyarakat

Untuk mendapatkan maklumat terkini, ikuti kami melalui Telegram

Kuala Lumpur – Pegawai Integriti Bertauliah (CeIO) perlu memainkan peranan yang  lebih besar dalam usaha pembudayaan integriti dalam kalangan masyarakat. Program yang dicetuskan daripada Arahan YAB Perdana Menteri No. 1 Tahun 2009 Siri 1 No. 1 Tahun 2011 itu bertujuan untuk melahirkan pegawai yang bertanggungjawab dalam menguruskan integriti di sektor awam dan swasta. Hingga kini, lebih daripada 1500 orang CeIO telah dilatih di Akademi Pencegahan Rasuah Malaysia (MACA).

Mengulas perkara ini, Dato’ Idris Zaharudin, Pengarah MACA menyarankan agar semua CeIO bernaung di bawah Persatuan Pegawai Integriti Bertauliah (ACeIO) Malaysia agar usaha pengurusan integriti dapat dilaksanakan dengan lebih profesional. Beliau turut memuji usaha ACeIO dalam menyediakan pelbagai pelantar untuk perkongsian maklumat berkaitan dengan integriti dalam kalangan ahli. Idris turut merakamkan ucapan penghargaan dan terima kasih kepada ACeIO yang sentiasa menyokong dan menjayakan program anjuran MACA. Setiap pelibatan ahli ACeIO dalam pelbagai program pembudayaan integriti tersebut boleh direkodkan bagi tujuan perlanjutan pentauliahan masing-masing, tambahnya lagi.

Idris turut mengalu-alukan sokongan dan kerjasama ahli ACeIO untuk bersama-sama menyebarluaskan mesej integriti dan antirasuah kepada masyarakat. Penyesuaian kepada kebiasaan baharu dalam usaha menyebarkan mesej integriti dan antirasuah perlu dipergiatkan. Ketika ditemu ramah, Idris turut berkongsi pautan di Facebook MACA yang memaparkan tiga video pendek yang dihasilkan oleh peserta program CeIO yang sedang mengikuti program di MACA sebagai inisiatif CeIO yang terpuji.

Video 1: Vhttps://fb.watch/6ggDfi9uGW/
Video 2: https://fb.watch/6ggFZOpDKp/
Video 3: https://fb.watch/6ggI0uWX-p

Pengerusi Perhubungan ACeIO Wilayah Persekutuan Kuala Lumpur, Wan Mohamad Zamir Wan M. Zuki, turut sama menyokong saranan Pengarah MACA. Sehubungan dengan itu, beliau menyeru semua CeIO agar menyertai ACeIO. Penyertaan dalam ACeIO ini akan dapat mengukuhkan jati diri masing-masing dan saling berkongsi pengalaman, pengetahuan serta amalan terbaik dalam pengurusan integriti sesama ahli serta sentiasa menyebarluaskan mesej integriti dan antirasuah kepada masyarakat. Zamir turut berkongsi pengalaman dan amalan terbaik pengurusan integriti di RISDA menerusi pelantar IM ACeIO. Beliau turut berkongsi kepuasan yang diperoleh apabila integriti dijadikan sebagai teras jati diri dalam pelaksanaan tugas dan tanggungjawab harian.

ACeIO sentiasa mengalu-alukan pandangan dan cadangan semua pihak dalam mengukuhkan lagi tadbir urus persatuan serta peranan ACeIO untuk membudayakan integriti dalam kalangan masyarakat.

Azmi Ahmad yang merupakan Timbalan Presiden ACeIO turut menyambut baik saranan Pengarah MACA agar ACeIO dan MACA saling bekerjasama dalam program yang melibatkan CeIO. Sehubungan dengan itu, beliau menyeru ahli ACeIO untuk turut bersama-sama menyebarluaskan dan menjayakan projek yang dilaksanakan oleh peserta program CeIO seperti Enhancement Integrity Project (EIP) dan Seminar Kelestarian Integriti (SKI). Azmi turut memaklumkan bahawa beberapa program sedang diatur oleh ACeIO dalam masa yang terdekat seperti Konvensyen CeIO dan Simposium Integriti Pihak Berkuasa Tempatan (PBT) bagi mengukuhkan lagi usaha pembudayaan integriti.


CeIO Duta Integriti dalam Masyarakat

Johor Bahru –  Program Pegawai Integriti Bertauliah (CeIO) perlu menjadi contoh dan ikutan pengamalan nilai integriti dalam masyarakat di negara ini. Hal ini dikatakan demikian kerana menerusi CeIO, individu yang terpilih dan berjaya akan ditauliahkan sebagai Pegawai Integriti Bertauliah oleh Lembaga Pengiktirafan Pegawai Integriti Bertauliah (LPPIB). Pentauliahan yang diberikan kepada CeIO tidak hanya akan melayakkan seseorang untuk menguruskan integriti dalam organisasi, tetapi perlu diterjemahkan dalam kehidupan hariannya.

Perkara tersebut turut dikupas oleh Pengerusi Perhubungan ACeIO Negeri Johor, Md. Rozamusliadi Roslan dalam sesi perkongsian integriti di IM ACeIO yang berlangsung pada hari ini. Beliau yang juga merupakan Pegawai Kanan di Jabatan Kerajaan Negeri Johor turut berkongsi pendekatan yang dilaksanakannya dengan sokongan Kerajaan Negeri Johor dalam usaha pemantapan integriti dalam kalangan masyarakat khususnya penjawat awam di negeri tersebut.

Sementara itu, Mohammad Firdhous Hassan yang merupakan Pegawai Penguat Kuasa Pihak Berkuasa Tempatan (PBT) Negeri Johor turut mengakui bahawa beliau turut terkesan dengan usaha pengukuhan integriti yang dilaksanakan oleh ACeIO khususnya dalam kalangan penguat kuasa PBT di Johor. Firdhous yang juga penerima Anugerah Malaysian Anti – Corruption Champion Award  (MACA) pada tahun 2019 turut menyatakan rasa syukur kerana dipilih sebagai salah seorang Integrity Champion (IC) oleh Ketua Jabatannya dalam satu program anjuran ACeIO pada tahun 2017. Sebagai seorang daripada IC yang dilantik untuk mewakili jabatan, beliau wajar menjadi contoh dan ikutan kepada rakan sekerjanya dalam pengamalan etika dan nilai murni semasa bertugas. Maka itu, Firdhous mengucapkan terima kasih kepada Ketua Jabatan beliau yang juga merupakan seorang CeIO kerana menjadi mentor dan ikon integriti yang sentiasa menunjukkan contoh terbaik dan berintegriti.

Tidak ketinggalan, Naib Presiden Perhubungan Korporat dan Strategik ACeIO, Rezaidi Ishak ketika dihubungi memaklumkan tentang kesediaan ACeIO untuk menjalinkan kerjasama dengan mana-mana pihak dalam usaha pengukuhan dan pembudayaan integriti dalam masyarakat. Beliau turut menjelaskan bahawa pihaknya turut merangka strategi bagi membantu ahli ACeIO untuk memenuhi keperluan semasa dalam pengurusan integriti.


Genggam Peluang ke Olimpik Tokyo

Barisan atlet negara tidak seharusnya mensia-siakan peluang untuk beraksi pada Sukan Olimpik 2020 di Tokyo, Jepun yang akan berlangsung pada 23 Julai hingga 8 Ogos 2021 selepas pentas berprestij dunia itu tertangguh hampir setahun disebabkan pandemik COVID-19.

Penangguhan itu dilihat sebagai satu “rahmat” buat semua atlet termasuk jaguh negara untuk melakukan persediaan yang lebih rapi dan pada masa yang sama terus membuka peluang untuk mereka yang kurang bernasib baik melayakkan diri. Jika penganjuran ini tidak ditunda, kontinjen negara mungkin terpaksa pasrah dengan hanya menghantar pasukan kecil tetapi disebabkan COVID-19, atlet negara masih mempunyai peluang selepas tempoh kelayakan dipanjangkan hingga 29 Jun 2021, iaitu berbaki empat hari sahaja lagi.

Segala kesulitan yang dilalui di kala COVID-19 menyerang dunia tidak hanya dirasai oleh atlet kebangsaan negara, malah impak daripada virus itu seperti larangan ke luar negara dan Perintah Kawalan Pergerakan (PKP), serta prosedur yang ketat turut memberikan tempias kepada hampir semua negara yang bertanding.

Presiden Jawatankuasa Olimpik Antarabangsa (IOC), Thomas Bach menegaskan bahawa tahun 2021 merupakan pilihan terakhir untuk menganjurkan temasya berprestij dunia itu yang tidak boleh ditangguhkan lagi selepas ini. Kenyataan itu ada benarnya kerana penganjur, iaitu Jepun langsung tidak menunjukkan keinginan mahu menunda Olimpik Tokyo 2020 yang dikatakan telah menelan belanja hampir AS$26 bilion (RM108 bilion) sebagai persediaan untuk temasya berkenaan.

Jika ditunda, pastinya bakal menjejaskan segala tarikh penganjuran dua temasya berprestij dalam kalendar sukan untuk tahun 2022, iaitu Sukan Komanwel 2022 di Birmingham, England (28 Julai 2021 hingga 8 Ogos 2021) dan Sukan Asia 2022 di Hangzhou, China pada 10 hingga 25 September 2021. Maka itu, Olimpik Tokyo 2020 sememangnya wajar diteruskan pada ketetapan tarikh ketika ini bagi memberikan ruang dan masa kepada atlet sebelum menghadapi edisi seterusnya, iaitu Sukan Olimpik 2024 di Paris, Perancis.

Meskipun COVID-19 masih belum lenyap, mereka juga tidak perlu panik mengenai situasi virus tersebut kerana penganjur telah pun memberi jaminan berhubung isu keselamatan setiap peserta selagi mereka mematuhi peraturan yang telah ditetapkan. Bagi atlet kebangsaan negara, fokus dan tumpuan mereka tidak boleh tergelincir sedikit pun daripada landasan untuk berjuang merealisasikan impian Malaysia menamatkan penantian 65 tahun meraih pingat emas pertama Olimpik sejak penganjuran edisi pertama di Melbourne, Australia pada tahun 1956.

Sandaran terbaik kontinjen negara pada Olimpik Tokyo 2020 digalas oleh dua atlet negara, iaitu jaguh berbasikal keirin, Azizulhasni Awang dan ratu terjun, Pandelela Rinong. Azizulhasni dilihat berada pada tahap paling baik berdasarkan persediaan dan pencapaian semasa untuk memperbaik pingat gangsa yang dimenanginya sewaktu Olimpik 2016 di Rio de Janeiro, Brazil. Pandelela pula menunjukkan taringnya dalam kejohanan terakhir sebelum Olimpik Tokyo bermula, iaitu pada Piala Dunia Terjun 2021 di Pusat Akuatik Tokyo pada awal Mei lalu.

Atlet berusia 28 tahun dari Sarawak itu mencipta sejarah baharu sebagai pemenang pingat emas pertama Malaysia di Piala Dunia Terjun sejak kejohanan itu mula dipertandingkan di Texas, Amerika Syarikat pada tahun 1979. Kejayaan ini sudah tentu memberikan tonik tambahan yang terbaik dan meningkatkan keyakinan serta motivasi Pandelela untuk memburu pingat peribadi ketiga berturut-turut di pentas Sukan Olimpik.

Pandelela yang akan beraksi dalam dua acara, iaitu 10 meter (m) platform individu dan 10m seirama bersama-sama Leong Mun Yee, pernah meraih tempat ketiga di London pada tahun 2012 sebelum memperbaik pencapaiannya dengan pingat perak sewaktu edisi Rio 2016. Pandelela dan pasangannya, Mun Yee turut menjadi harapan terbaik buat skuad terjun negara selepas bekas juara dunia, Cheong Jun Hoong terpaksa berputih mata untuk membuat penampilan dalam Olimpik Tokyo 2020.

Jun Hoong yang meraih pingat perak bersama-sama Pandelela sewaktu Rio 2016, berdepan nasib malang selepas slotnya ke Olimpik Tokyo 2020 ditarik semula disebabkan peraturan baharu yang ditetapkan oleh Persekutuan Renang Dunia (FINA). Hal ini selepas FINA membuat perubahan dalam peraturan kelayakan kuota individu,  iaitu hanya 12 tempat diperuntukkan ke Olimpik Tokyo 2020 berdasarkan keputusan pada Piala Dunia Terjun 2021 berbanding dengan 18 slot yang ditetapkan sebelum ini.

Keputusan ini sekali gus meranapkan impian bekas juara Kejohanan Dunia 2017 itu yang hampir bersara disebabkan pembedahan terhadap kecederaan pada  kedua-dua belah lututnya sebelum kembali melakukan latihan intensif selama dua tahun di bawah bimbingan jurulatih dari China, Yang Zhuliang sejak November 2019.

Selain Azizulhasni dan Pandelela, kem badminton negara juga mempunyai prospek yang mampu menghadiahkan pingat emas buat kontinjen Malaysia khususnya juara perseorangan lelaki Terbuka All England, Lee Zii Jia. Pemain badminton lain yang turut layak ke Olimpik Tokyo 2020 ialah Aaron Chia – Soh Wooi Yik (beregu lelaki), Soniia Cheah (perseorangan wanita), Chow Mei Kuan – Lee Meng Yean (beregu wanita) dan Chan Peng Soon – Goh Liu Ying (beregu campuran).

Turut bertanding ialah pemanah negara, Khairul Anuar Mohamad; dua orang gimnas artistik, Jeremiah Loo Phay Xing dan Farah Ann Abdul Hadi; empat orang pelayar, iaitu Khairulnizam Mohd Affendy, Nur Shazrin Mohd Latif, Nuraisyah Jamil dan Juni Noor Jamali; Gavin Green (golf); Nur Suryani Mohd Taibi (menembak); Shah Firdaus Sahrom (berbasikal); Lee Hup Wei (olahraga); dan dua lagi penerjun wanita, iaitu Wendy Ng Yan Yee dan Nur Dhabitah Sabri.


Aspirasi, Amanah untuk Direalisasikan

Untuk mendapatkan maklumat terkini, ikuti kami melalui Telegram

Dilahirkan pada 18 April 1966 di Kota Bharu, Kelantan. Dibesarkan di kampung bapanya di Rantau Panjang, sempadan Malaysia – Thailand. Zaman remaja dilalui dengan cara kehidupan kampung, membantu ibu dan bapa di kebun getah serta menjaga ternakan. Sekali-sekala beliau ke baruh menangkap ikan dan ke surau membantu siak membentang sejadah. Apabila meningkat dewasa, beliau berkelana mengenali dunia luar sambil menyambung pelajaran dan memenuhi minat sukan serta seni yang tersemai dalam diri.

Seusai menghadiri konvokesyen, beliau terus kekal di Kuala Lumpur mencari rezeki dengan melukis di jalanan. Selepas lebih setahun bergelandangan di ibu kota, beliau menerima pesanan dari kampung untuk menghadiri temu duga kerja.

Soalan pertama yang ditanya oleh panel temu duga, “kenapa selepas setahun habis belajar, baru nak minta kerja?” Beliau menjawab, “kerana mengambil masa mencari pengalaman dan memahami keperluan masyarakat. Apabila dapat kerja nanti, bolehlah dibantu apa-apa yang patut.” Alhamdulillah, beliau diterima dan kekal dalam kerjayanya sehingga sekarang.

Ketika dihubungi di pejabatnya pada hari ini, Tuan Ahmad Sabri Mohamed, Presiden Persatuan Pegawai Integriti Bertauliah (ACeIO) Malaysia sempat berkongsi sedikit kenangan yang pernah dilaluinya.

Menjawab pertanyaan berhubung dengan perkembangan ACeIO, beliau turut berkongsikan visi beliau untuk melihat Malaysia dipimpin oleh Pegawai Integriti Bertauliah (CeIO).

Visi ini ditetapkan oleh beliau seawal hari pertama beliau dipilih sebagai Presiden ACeIO pada 31 Mac 2018. Beliau turut berkongsi aspirasi beliau untuk membawa ACeIO menerajui pengurusan integriti di Malaysia secara lebih profesional.

Ketika ditanya tentang sebab yang mendorong beliau untuk bersama-sama ACeIO, beliau menjelaskan bahawa beliau mendapat inspirasi daripada sahabat ACeIO yang memainkan peranan serta usaha secara berterusan untuk mempromosikan dan membudayakan integriti dalam kalangan masyarakat. Beliau mendapati hal yang demikian selari dengan Arahan YAB Perdana Menteri No. 1 Tahun 2009, Siri 1 No. 1 Tahun 2011 (Pelaksanaan Program Pegawai Integriti Bertauliah) dan matlamat penubuhan ACeIO seperti yang termaktub di bawah perlembagaannya.

Apabila ditanya lanjut berhubung dengan perancangan beliau untuk ACeIO, beliau menjelaskan bahawa terdapat tiga keutamaan perancangan yang perlu diselesaikan oleh beliau, iaitu pelaksanaan kajian dan mengeluarkan Indeks Integriti secara tahunan; meneruskan Pengiktirafan Integriti kepada mereka yang menjuarai agenda integriti seperti yang telah dimulakan pada tahun 2019; dan meneruskan Liga Integriti yang tergendala pada tahun lepas sebaik-baik sahaja negara bebas daripada pandemik COVID-19 yang melanda.

Mengakhiri perbualan, beliau menyatakan bahawa semua aspirasi beliau bersama-sama ACeIO merupakan amanah yang perlu beliau laksanakan sehingga menjadi realiti.

Sehubungan dengan itu, beliau mengucapkan setinggi-tinggi penghargaan kepada semua ahli ACeIO atas sokongan dan kerjasama serta komitmen yang tinggi untuk bersama-sama menjayakan agenda integriti dan antirasuah di negara tercinta ini.


Meneruskan Agenda Memartabatkan Integriti

Kuala Lumpur – Dilahirkan pada 5 Julai 1960 di Muar, Johor. Merupakan anak bongsu daripada 11 orang adik-beradik. Beliau mendapat pendidikan awal di St. Andrew’s Muar sebelum melanjutkan pelajaran di Kuala Lumpur dan terus menetap sebagai warga kota Kuala Lumpur hingga kini.

Seorang bapa yang penyayang dan suami yang setia. Beliau cukup menekankan semangat kekeluargaan dalam kehidupan harian. Bagi beliau, integriti ialah maruah diri, keluarga dan organisasi yang tidak boleh dikompromi.

Beliau juga merupakan antara barisan Pegawai Integriti Bertauliah (CeIO) paling awal yang ditauliahkan. Nilai dan jati diri CeIO sentiasa diterapkan oleh beliau dalam keluarga dan organisasi tempat beliau mencari rezeki.

Pada 4 Julai 2020, iaitu sehari sebelum bersara daripada perkhidmatan, Azmi Ahmad dipilih sebagai Timbalan Presiden ACeIO untuk sesi 2020 – 2022. Ketika dihubungi, beliau memaklumkan bahawa beliau bersyukur kerana sebagai pesara, beliau kini mempunyai lebih masa untuk bersama-sama keluarga.

Menjawab pertanyaan tentang sebab beliau masih bersemangat untuk bersama-sama ACeIO, beliau menegaskan bahawa beliau ialah CeIO yang dilatih oleh Akademi Pencegahan Rasuah Malaysia (MACA). Beliau perlu menjaga imej dan jati diri CeIO yang melekat kepada dirinya sepanjang hayat. Beliau juga bertanggungjawab untuk menjaga imej MACA yang melahirkan CeIO hasil daripada agenda integriti dan antirasuah negara.

Bersara daripada perkhidmatan bukan bermakna perlu bersara daripada perjuangan memartabatkan integriti.

Pada beliau, ACeIO ialah entiti unggul yang ada untuk menjamin kesinambungan perjuangan CeIO dalam membudayakan integriti di negara ini. Sehubungan dengan itu, beliau menegaskan bahawa beliau akan terus bersama-sama para sahabat CeIO yang lain bagi menjayakan agenda ACeIO sama ada atas sebab jawatan atau sebagai ahli biasa.

Fadli Mat Yusof, Pengerusi Persatuan Ibu Bapa dan Guru (PIBG) sekolah turut berterima kasih kepada ACeIO yang sentiasa membantu dan mengadakan program bagi menyuburkan budaya integriti dalam kalangan masyarakat. Beliau yang juga dikenali sebagai YB (Yang Berkhidmat) Fadli dalam kalangan masyarakat setempatnya turut menyeru semua pihak untuk bersama-sama ACeIO bagi menjayakan agenda integriti nasional itu.

Beliau juga menyeru semua pihak untuk turut bersama-sama membantu masyarakat yang terkesan dengan pandemik COVID-19 yang melanda kerana hal yang demikian juga merupakan nilai integriti yang perlu diamalkan. Ketika dihubungi, beliau sedang mengagihkan sumbangan kepada jiran-jiran yang memerlukan di sekitar tempat tinggalnya.


Keputusan STPM Diumumkan 1 Julai 2021

Untuk mendapatkan maklumat terkini, ikuti kami melalui Telegram

Putrajaya – Majlis Peperiksaan Malaysia (MPM), hari ini dalam kenyataan medianya memaklumkan bahawa keputusan peperiksaan Sijil Tinggi Persekolahan Malaysia (STPM) tahun 2020 akan diumumkan pada 1 Julai 2021 (Khamis), bermula pada  pukul 12:00 tengah hari.

Oleh itu, calon  sekolah kerajaan, bantuan kerajaan, swasta dan persendirian individu boleh mendapatkan keputusan masing-masing melalui empat kaedah seperti yang berikut:

(a) Semakan keputusan penuh (slip keputusan) secara dalam talian melalui http://stpm.mpm.edu.my/stpmK pada 1 Julai 2021 (Khamis), mulai pukul 12:00 tengah hari.

(b) Semakan menerusi khidmat pesanan ringkas (SMS) keputusan dengan menaip STPM<jarak>No. K/P<jarak>Angka Giliran dan hantar ke 68886 pada 1 Julai 2021, mulai pukul 11:00 pagi hingga 9 Julai 2021 (Jumaat), pukul 12:00 tengah hari.

(c) Keputusan calon akan dihantar oleh MPM terus ke alamat e-mel calon pada 1 Julai 2021, mulai pukul 11:00 pagi, iaitu bagi calon yang membekalkan alamat e-mel kepada MPM.

(d) Bagi calon sekolah kerajaan, bantuan kerajaan, swasta dan persendirian individu yang tidak mempunyai capaian Internet, pihak jabatan pendidikan negeri (JPN), pejabat pendidikan daerah (PPD) dan sekolah akan mengenal pasti calon tersebut dan akan memaklumkan kaedah yang sesuai untuk calon mendapatkan keputusan masing-masing.


Penandaan Jantina dalam Bahasa Melayu

Di seluruh mayapada, segala hidupan berkaitan dengan sifat jantinanya, iaitu sama ada lelaki atau perempuan, jantan atau betina. Walaupun terdapat ikan yang dapat bertukar jantina dan sesetengah siput hermafrodit yang dwijantina, hal tersebut merupakan kecualian daripada kebiasaan alam.

Oleh sebab terdapat perbezaan jantina antara hidupan ciptaan Tuhan, ada bahasa yang mengutamakan mekanisme penandaan jantina untuk manusia atau hidupan lain, dan ada pula bahasa yang kurang mengutamakannya.

Bagi bahasa Melayu, perbezaan jantina pada umumnya tidak menghasilkan nama khusus tetapi dijelaskan dengan kata penerang lelaki, perempuan, jantan atau betina. Keadaan yang serupa juga pada umumnya dimanifestasikan oleh bahasa tertentu, seperti bahasa Cina dan bahasa Jepun. Namun demikian, pada umumnya, bahasa Inggeris membezakan jantina dengan kata nama khusus. Sila lihat contoh yang berikut:

Bagi bahasa Melayu, penandaan jantina kurang penting berbanding dengan penandaan kedudukan. Hal ini kelihatan pada contoh seperti gelaran tuan puteri, dan gelaran tuan pengarah bagi pengarah lelaki atau perempuan.

Walau bagaimanapun, apabila bahasa Melayu bertembung dengan bahasa lain seperti bahasa Sanskrit, bahasa Arab dan bahasa Inggeris yang mengutamakan pembezaan wanita, penandaan jantina mendapat tempat bagi sesetengah perkara dalam masyarakat kita. Sila lihat contoh yang berikut:

Padanan antara bahasa Inggeris dengan bahasa Melayu dapat kita kesan bagi perkara tertentu. Sila lihat contoh yang berikut:

Walau bagaimanapun, ada kalanya bahasa Melayu dan bahasa Inggeris tidak ada nama khusus yang berkaitan dengan perbezaan jantina, terutamanya bagi kata nama umum atau kata superordinat. Sila lihat contoh yang berikut:

Walau bagaimanapun, disebabkan gerakan feminisme dan usaha untuk menyamakan kedudukan lelaki dengan perempuan, kini terdapat juga kecenderungan untuk menggunakan kata umum yang neutral jantina dalam bahasa Inggeris. Sila lihat contoh yang berikut:

Ada kalanya kata jantina menampakkan perbezaan dari segi tahap penghormatan. Sebagai contoh, kata wanita dianggap lebih mulia berbanding dengan kata perempuan.  Malahan, kata betina ada kalanya menjadi panggilan kesat kepada perempuan yang kelakuannya menyimpang daripada norma masyarakat.

Ada kalanya kata jantan dikaitkan dengan benda tetapi mendukung maksud yang lain daripada perbezaan jantina. Sila lihat contoh yang berikut:

Satu hal yang menarik ialah sifat jantina ada kalanya berkaitan dengan kata adjektif. Sila lihat contoh yang berikut:

Ada kalanya, bentuk nama ahli masyarakat kita juga menggambarkan pembezaan jantina. Selain itu, mungkin terdapat padanan dengan menggunakan penambahan akhiran -ah. Sila lihat contoh yang berikut:


Tiada Kompromi Soal Integriti dalam Pengurusan Organisasi

Untuk mendapatkan maklumat terkini, ikuti kami melalui Telegram

Putrajaya – “Tiada kompromi soal integriti dalam pengurusan organisasi”. Itulah kenyataan tegas Peguam Cara Negara, Dato’ Abdul Razak Musa ketika dihubungi bagi mengulas perkara ini. Sehubungan dengan itu, beliau menyarankan Persatuan Pegawai Integriti Bertauliah Malaysia (ACeIO) agar memperluas peranannya bagi memantau dan menasihati agensi serta organisasi, khususnya berhubung dengan prosedur pengurusan kes-kes tatatertib agar diperkemas. Beliau juga mencadangkan pegawai integriti yang ditempatkan di jabatan dan agensi memainkan peranan lebih aktif supaya peranan dan tanggungjawab dapat dilihat dengan jelasnya.

Dato’ Abdul Razak menyokong dan menyambut baik segala usaha yang telah dilaksanakan oleh ACeIO dalam membudayakan integriti. Walau bagaimanapun, beliau menasihati ACeIO agar turut memperkukuh hala tuju serta memperkemas Prosedur Operasi Standard (SOP) pengurusan organisasinya agar tidak menjejaskan imej dan kredibiliti. Tambahan pula dengan keahliannya yang terdiri daripada para pegawai integriti bertauliah, soal integriti memang tidak boleh dikompromi sama sekali.

Kenyataan tegas Peguam Cara Negara ini mendapat maklum balas positif daripada ACeIO. Ungku Mohamad Alhady Ungku Mohd Zam yang merupakan Bendahari ACeIO ketika mengulas perkara ini bersetuju supaya peranan pegawai integriti diperluas di agensi dan organisasi. Beliau turut menyatakan bahawa ACeIO juga bersetuju dengan saranan Peguam Cara Negara supaya ACeIO mengamalkan pengurusan berasaskan integriti (Integrity Based Financing), khususnya dalam pengurusan kewangan. Menurut Alhady, ACeIO sentiasa memberikan penekanan kepada aspek nilai untuk wang (value for money) dan kos rendah berimpak tinggi (low cost high impact) dalam pengurusannya. Hal ini bagi mengelakkan sebarang pemborosan, pembaziran, penyelewengan serta salah guna kuasa yang merupakan pelanggaran integriti yang serius berlaku dalam pengurusan. Beliau turut bersetuju bahawa ahli ACeIO tidak boleh terlibat dengan sebarang unsur yang boleh menjejaskan reputasi dan integriti.

Mengulas lanjut, Alhady yang merupakan antara pengasas ACeIO menyatakan bahawa pelanggaran integriti dalam organisasi adalah umpama wabak penyakit yang membarah. Jika tidak dicegah dan diubati, pasti penyakit tersebut menyerang sehingga runtuh sesebuah institusi. Pada masa yang sama, beliau turut mengingatkan masyarakat agar berhati-hati dalam pemilihan menu makanan. “Makanan boleh menjadi punca penyakit sama ada penyakit jasmani mahupun rohani. Penyakit jasmani berpunya daripada pemakanan yang tidak bersih dan beracun, manakala penyakit rohani pula disebabkan pemakanan yang tidak berkat dan tidak halal serta mengambil hak orang lain,” ujar Alhady.

Rosli Husin, Pengarah SPRM Negeri Kelantan ketika dihubungi di pejabatnya bersetuju dan menyokong sepenuhnya kenyataan Dato’ Abdul Razak bahawa soal integriti tidak boleh dikompromi dalam pengurusan organisasi. Beliau juga berpendapat bahawa penyeliaan yang rapi dan tindakan yang tegas adalah perlu dalam memastikan tahap integriti serta disiplin warga organisasi sentiasa terpelihara. Beliau turut menegaskan bahawa ketua jabatan bertanggungjawab sepenuhnya terhadap integriti warga di bawah penyeliaannya. Rosli turut senada dengan pandangan Bendahari ACeIO bahawa pemakanan adalah punca kepada penyakit dan keruntuhan nilai integriti. Sehubungan dengan itu, beliau mengingatkan masyarakat tentang peri pentingnya seseorang itu berkerja dan mencari rezeki yang halal dengan mengelakkan diri daripada rasuah, penyelewengan dan salah guna kuasa. Menurut beliau lagi, rezeki yang bersih dan halal pasti membawa berkat jika dinikmati serta dikongsi.

Wan Hardilah Wan Husain, seorang kakitangan bank di ibu kota turut menyambut baik ketegasan Peguam Cara Negara apabila menyentuh isu integriti dalam pengurusan organisasi. Beliau yang juga bekas pemain bola tampar kebangsaan turut bersetuju dengan pandangan Bendahari ACeIO dan Pengarah SPRM Negeri Kelantan bahawa pemakanan mempengaruhi kesejahteraan hidup. Sehubungan dengan itu, beliau mengajak semua masyarakat Malaysia supaya mengamalkan gaya hidup sihat dan berintegriti tanpa rasuah.


Irmohizam Dilantik sebagai Profesor Pelawat di Universiti Huaqiao, China

Kuala Lumpur – Pengarah Eksekutif World Trade Centre Kuala Lumpur (WTCKL), Dato’ Sri Dr. Irmohizam Ibrahim, telah dilantik sebagai Profesor Pelawat di Center of Malaysia Scholars, Kolej Perhubungan Antarabangsa, Universiti Huaqiao, Fujian, China. Pelantikan beliau sebagai Profesor Pelawat adalah untuk satu penggal, iaitu selama lima tahun ini disempurnakan pada 7 Jun 2021.

Irmohizam berkata, “saya ingin merakamkan ucapan terima kasih kepada pihak Universiti Huaqiao atas pelantikan ini. Saya amat berbesar hati untuk melaksanakan mandat yang telah diberikan. Peluang ini sangat baik kerana saya lihat terdapat pelbagai peluang untuk berkolaborasi antara universiti tempatan di Malaysia dengan Universiti Huaqiao.”

Tambah Irmohizam yang juga merupakan Pengerusi Persidangan dan Pameran Asia Pasifik, Majlis Penasihat Anggota World Trade Centers Association (WTCA), “kolej berprestij ini sememangnya akan memanfaatkan perkongsian budaya dan kecemerlangan akademik untuk para pelajar. Saya berharap agar dapat memanfaatkan sepenuhnya peluang yang diberikan dan menyumbang bakti di universiti berprestij ini.”

Kolej Perhubungan Antarabangsa, Universiti Huaqiao, ditubuhkan pada April 2015 bertujuan untuk mempromosikan pertukaran dan kerjasama akademik domestik dan antarabangsa antara negara-negara jiran. Selain itu, kolej ini ialah institusi penyelidikan akademik yang komprehensif yang memberikan pendedahan kepada para pelajarnya dalam pengajian diplomasi dan perhubungan antarabangsa.


Konvokesyen Pertama KISS

Bhubaneswar – Kalinga Institute of Social Sciences (KISS) yang berpangkalan di Odisha, India, telah menganjurkan konvokesyen pertamanya untuk para mahasiswa yang lulus, pada 27 Jun 2021. Majlis tersebut diadakan secara hibrid – fizikal dan maya – dengan mengambil kira protokol semasa pandemik COVID-19.

Sebanyak 143 orang mahasiswa dianugerahkan ijazah kerana berjaya menamatkan kursus ijazah sarjana dan sarjana falsafah mereka. Pada majlis tersebut, siswazah yang paling cemerlang dan berbakat telah dianugerahkan Pingat Emas Pengasas, Pingat Emas Canselor dan Pingat Perak Naib Canselor.

Pengasas KISS, Profesor (Dr.) Achyuta Samanta berkata, “pada majlis bersejarah ini, saya mengucapkan terima kasih dengan tulus ikhlas kepada semua pihak atas sokongan padu yang diberikan. Saya ingin menyampaikan rasa terima kasih saya kepada pengirim ucap selamat KISS atas cinta, kasih sayang dan kepercayaan mereka terhadap perjuangan kami.“

Tambah beliau, “dengan pertumbuhan institut ini, saya sentiasa bercita-cita untuk mendapatkan status universiti untuk KISS bagi meningkatkan kredibilitinya sebagai sebuah institusi yang komited dalam melakukan penyelidikan kajian kesukuan oleh cendekiawan suku.“

Berdasarkan rekod yang cemerlang, KISS telah menjadi Disifatkan sebagai Universiti (Deemed to be University) eksklusif yang pertama bagi suku kaum di dunia pada tahun 2017 – status yang diberikan oleh kementerian yang sebelum ini dikenali sebagai Pembangunan Sumber Manusia, Kerajaan India.


Kehadiran CeIO Perlu Dirasai

Seremban – Kehadiran Pegawai Integriti Bertauliah (CeIO) perlu dirasai oleh masyarakat. Sebagai duta integriti, CeIO perlu turun padang dan mengambil tahu isu semasa yang dihadapi oleh masyarakat supaya dapat dirasai kehadirannya. Peranan CeIO yang dilahirkan oleh Akademi Pencegahan Rasuah Malaysia (MACA) sebagai pengurus integriti di organisasi perlu diperkembangkan menjadi komunikasi utama kepada usaha pengukuhan integriti dan antirasuah dalam masyarakat.

Mengulas perkara ini, Kamarudin M. Ripin, Pengarah Komunikasi Strategik Suruhanjaya Pencegahan Rasuah Malaysia (SPRM) berkata, pengetahuan dan kemahiran yang diperoleh CeIO bukan sahaja perlu dimanfaatkan kepada organisasi masing-masing tetapi juga perlu dimanfaatkan untuk pembudayaan integriti dalam masyarakat.

Mengulas lanjut, beliau berharap agar CeIO melalui Persatuan Pegawai Integriti Bertauliah (ACeIO) Malaysia juga dapat bersama-sama SPRM menjayakan setiap agenda integriti dan antirasuah negara. Beliau juga mengalu-alukan sebarang input dan maklumat berkaitan dengan rasuah, penyelewengan dan salah guna kuasa supaya dapat disalurkan oleh CeIO kepada SPRM dengan segera supaya tindakan dapat diambil secara efektif.

Ir. Normayasuria Abd Malek, seorang ketua jabatan kerajaan di Negeri Sembilan bersetuju dengan saranan Pengarah Komunikasi Strategik SPRM ini. Beliau yang juga merupakan Pengerusi Perhubungan ACeIO Negeri Sembilan berkata, kehadiran CeIO dalam masyarakat boleh menjadi penghubung antara masyarakat dengan pihak berkuasa dalam penyaluran maklumat berkaitan dengan integriti dan antirasuah. Apatah lagi dengan keadaan negara yang masih berada dalam Perintah Kawalan Pergerakan ini, ACeIO boleh membantu kerajaan dan pihak berkuasa dengan menggerakkan ahlinya sama ada di peringkat negeri mahupun daerah untuk menyelami degup dan hati masyarakat serta membantu menyalurkannya kepada pihak yang berkenaan. Beliau mengulas perkara ini semasa berkongsi pengalaman di IM ACeIO, pelantar perkongsian amalan terbaik integriti secara dalam talian yang disediakan oleh ACeIO hari ini.

Taib Rahman, seorang pesara kerajaan menyambut baik kesediaan CeIO untuk membantu masyarakat dalam penyaluran maklumat kepada pihak berkuasa. Masyarakat luar bandar khususnya yang menghadapi kekangan dari segi pergerakan, disarankan untuk memilih saluran yang tepat bagi menyuarakan pandangan berhubung dengan isu integriti dan rasuah yang berlaku di sekitar mereka. Sehubungan dengan itu, beliau mengalu-alukan kehadiran ACeIO dan SPRM bagi mendekati masyarakat dan bertindak menangani isu integriti dan rasuah dengan berkesan.


YMMRC Optimis Membantu Golongan yang Memerlukan Bantuan

Untuk mendapatkan maklumat terkini, ikuti kami melalui Telegram

Kuala Lumpur – Penularan pandemik COVID-19 yang masih lagi tidak menunjukkan penurunan kes yang ketara cukup memberikan kesan kepada masyarakat terutamanya kumpulan B40. Menyedari keperitan yang dialami oleh masyarakat, Pergerakan Pemuda Malaysia (Cawangan Jalan Raja Chulan) atau lebih dikenali sebagai YMM Raja Chulan (YMMRC) yang juga merupakan Pertubuhan Bukan Kerajaan (NGO) telah merancang satu program yang sewajarnya dengan tujuan untuk membantu golongan yang terkesan dengan pandemik ini terutama golongan dalam kategori kemiskinan mutlak (absolute poverty) dan juga kemiskinan relatif (relative poverty).

Bak kata pepatah, “bulat air kerana pembetung, bulat manusia kerana muafakat“. Oleh itu, pada 26 Jun 2021 yang lalu, YMMRC yang turut bernaung di bawah Pertubuhan Belia Malaysia sejak 12 tahun yang lalu, telah bersepakat antara ahlinya untuk turun padang bersama-sama melaksanakan pelan bantuan dengan mengedarkan sebanyak 200 pek makanan kepada golongan gelandangan di sekitar Jalan Pudu dan Pasar Seni.

Tidak hanya terhad kepada pengedaran makanan, YMMRC juga membuat agihan barangan keperluan harian seperti beras, bawang, minyak masak dan keperluan lain kepada penduduk pangsapuri kos rendah di kawasan sekitar Kajang, Selangor. Sumbangan makanan dan barangan keperluan harian ini merupakan dermaan atau sumbangan daripada orang awam. Sebanyak 80 buah keluarga berpeluang menerima sumbangan tersebut.

Walaupun program ini diatur secara fizikal, namun ahli YMMRC sangat menitikberatkan Prosedur Operasi Standard (SOP). Sepanjang proses pengagihan barangan dan makanan, ahli YMMRC yang terlibat sentiasa mematuhi SOP dengan memakai kelengkapan perlindungan diri (PPE), memakai pelitup muka dan mengamalkan penjarakan fizikal.

Pelaksanaan pelan bantuan ini telah berlangsung selama seharian dari pukul 10.00 pagi hingga 5.30 petang. Sungguhpun begitu, ahli YMMRC berasa gembira dan teruja kerana usaha mereka sedikit sebanyak dapat membantu menyediakan keperluan asas bagi golongan berkenaan untuk meneruskan kehidupan harian mereka.

Menurut Choong Cui Mei (Nicole), Timbalan Setiausaha YMMRC yang terlibat dalam pelan bantuan ini, “Kerana rasa kasih dan cinta, dunia akan menjadi lebih indah”.  Dengan adanya bantuan daripada masyarakat, kita dapat mengatasi cabaran yang dialami secara bersama.

Pada waktu yang sama, Pengerusi YMMRC, Ang Soong King (Jeff), juga menyeru agar orang ramai turut menghulurkan bantuan kepada golongan ini atas nilai kemanusiaan.

Oleh yang demikian, YMMRC menggariskan misi mereka untuk memperkenalkan pelan yang sewajarnya berdasarkan kerjasama yang dijalin dengan pihak berkemampuan atau peniaga agar mereka diberikan peluang bekerja atau melakukan aktiviti sosial yang lain untuk meningkatkan taraf hidup mereka.

Seperti kata pepatah ini, “memberikan pancing lebih baik daripada memberi ikannya“. Sehubungan dengan itu, YMMRC berpendirian bahawa adalah lebih bermanfaat sekiranya mereka dapat memberikan tunjuk ajar dan/atau memberikan sokongan yang sewajarnya kepada golongan yang memerlukan supaya mereka dapat mencari rezeki dengan keringat mereka sendiri.

Pelbagai pihak perlu tampil memberikan bantuan pada saat masyarakat hilang punca mata pencarian. Maka, hulurkanlah bantuan kepada mereka kerana walaupun dengan sedikit bantuan yang diberikan, nescaya sumbangan tersebut akan dapat memberikan sinar hidup baharu kepada mereka yang memerlukan.


Sistem Depositori PNM Atasi Kerumitan Permohonan ISBN

Pada hari ini, 29 Jun 2021, Sistem Depositori yang telah dibangunkan oleh Perpustakaan Negara Malaysia (PNM) telah dilancarkan oleh YBhg. Dato’ Dr. Noor Zari Hamat, Ketua Setiausaha Kementerian Pelancongan Seni dan Budaya Malaysia.

Sistem Depositori yang dibangunkan ini menyediakan perkhidmatan kepada penerbit untuk menghantar bahan digital secara dalam talian seperti yang disyaratkan di bawah Akta Penyerahan Bahan Perpustakaan 1986 (Akta 331).

Sistem ini bertujuan untuk meningkatkan kecekapan perkhidmatan kepada penerbit yang meliputi modul pendaftaran penerbit, permohonan ISBN (International Standard Book Number) dan ISSN (International Standard Serial Number) serta pengkatalogan dalam penerbitan (PdP).

Selain daripada meningkatkan mutu perkhidmatan kepada penerbit, sistem ini juga dilengkapi dengan sistem keselamatan yang tinggi bagi memastikan setiap born digital yang diserahkan di bawah Akta 331 ini selamat dibuat penyulitan (encryption).

Sistem yang boleh dicapai menerusi pautan https://depositori.pnm.gov.my turut dilengkapi dengan ciri-ciri keselamatan kandungan bahan dan pengurus hak digital (digital rights management) bagi tujuan keselamatan dan perlindungan bahan digital khususnya pemeliharaan daripada penyalahgunaan paten, penyalinan dan hak cipta.

Pelancaran sistem ini telah dibuat bersekali dengan perasmian program Bicara Penerbit Malaysia 2021 yang diadakan pada tarikh dan masa yang sama.

Program yang telah mengangkat tema “Sistem Depositori Lambang Pengukuhan Khazanah Intelek Negara” ini merupakan acara dwitahunan yang juga kesinambungan daripada program Seminar Sehari Bersama Penerbit yang pernah diadakan pada 6 Ogos 2019.

Mengambil kira perkembangan semasa akibat daripada penularan COVID-19, program pada kali ini dilaksanakan secara dalam talian menerusi pendekatan telesidang.

Dalam ucapan perasmiannya, Dato’ Dr. Noor Zari menyatakan bahawa inisiatif PNM membangunkan Sistem Depositori merupakan satu langkah yang amat bijak.

Hal ini selaras dengan saranan Ketua Pengarah Perkhidmatan Awam, YBhg. Tan Sri Mohd Khairul Adib Abd Rahman agar penjawat awam meneroka teknologi maklumat dan komunikasi (TMK) dengan mengamalkan kebiasaan baharu dalam penyampaian perkhidmatan awam dari hujung ke hujung (end to end).

Peluasan adaptasi digital dalam kebiasaan baharu perkhidmatan awam ini adalah selari dengan hasrat kerajaan ke arah sistem yang berteraskan kerajaan digital. Melalui sistem ini urusan penerbitan buku di Malaysia akan dapat dilaksanakan dengan lebih cepat dan efisien.

Tambah beliau lagi, PNM turut menyediakan peruntukan pembelian koleksi melalui dana penulis. Dana penulis ini merupakan satu cara untuk melahirkan lebih ramai penulis muda yang menjadi penerbit. Bahan yang dibeli melalui dana penulis ini ialah bahan bacaan santai yang ditempatkan di perpustakaan desa di seluruh negara.

Ketua Pengarah Perpustakaan Negara Malaysia, Puan Salasiah Abdul Wahab pula dalam ucapan alu-aluan menyatakan bahawa “Dalam konteks PNM sebagai pusat penyerahan terbitan negara, PNM sentiasa peka dengan trend perubahan khususnya dalam menguruskan data-data penerbitan, bahan bacaan berbentuk elektronik yang semakin pesat diterbitkan hari ini.”

Untuk tujuan itu, PNM telah mempelopori pemberian e-ISBN yang khusus untuk bahan-bahan bacaan dalam bentuk elektronik. Sistem pemberian nombor ISBN yang pertama seumpamanya telah digunakan di dunia bagi membezakan antara bahan dalam bentuk fizikal dengan bahan dalam bentuk digital.

Trend permohonan e-ISBN juga dilihat semakin meningkat daripada 1648 permohonan pada tahun 2019 kepada 2401 permohonan pada tahun 2020. Demikian menurut Ketua Pengarah PNM.

Selepas sesi pelancaran, program diteruskan pula dengan Sesi Demonstrasi Penggunaan Modul Perkhidmatan kepada Penerbit dan Modul Serahan Bahan Digital, Ceramah Keselamatan Hak Cipta Penerbitan terhadap Bahan Born Digital dan Ceramah Amalan dan Praktis Pemuliharaan Bahan Born Digital.


BDR Bukan Tiket Percutian

Untuk mendapatkan maklumat terkini, ikuti kami melalui Telegram

Putrajaya – “Kebenaran berkerja dari rumah (BDR) bukan tiket untuk bercuti dan melupakan tugas rasmi di pejabat.“ Demikian menurut Pengarah Kecemerlangan dan Profesionalisme Suruhanjaya Pencegahan Rasuah Malaysia (SPRM), Tuan Ismajuri Ismail, yang mengingatkan semua pihak khususnya ketua jabatan untuk sentiasa memantau dan memastikan warga kerja mematuhi pekeliling dan arahan yang berkuatkuasa berhubung dengan BDR. Beliau yang juga seorang Pegawai Integriti Bertauliah (CeIO) turut mengingatkan semua pihak khususnya CeIO untuk sentiasa menjaga integriti diri dan organisasi dalam setiap tindak tanduk harian.

Menurut Pengerusi Perhubungan Persatuan Pegawai Integriti Bertauliah (ACeIO) Negeri Perak yang juga merupakan seorang ketua jabatan di Ipoh, Perak, Ir. Jeffryl Azniel Adzar, beliau akan memastikan kakitangannya yang BDR untuk melaporkan diri secara harian kepadanya. Perkara ini dilakukan melalui aplikasi dalam talian atau melalui telefon. Kedudukan semasa kakitangan pada waktu BDR juga turut dilaporkan dari semasa ke semasa melalui perkongsian lokasi semasa.

Siti Nazirah Borhan, seorang kakitangan pejabat di Putrajaya mengalu-alukan pemantauan dan penyeliaan berterusan yang dilaksanakan oleh ketua jabatannya semasa beliau BDR. Selain memastikan pematuhan kepada peraturan BDR, beliau juga dapat berkongsi serta melaporkan status pelaksanaan tugas yang dilakukan kepada ketua jabatannya setiap kali dihubungi. Biarpun mengakui agak kurang selesa menyiapkan tugasan secara BDR, tetapi beliau akur kepentingan untuk menamatkan pandemik yang melanda negara ketika ini perlu diutamakan. Sehubungan dengan itu, beliau berpesan kepada semua warga kerja yang BDR untuk bersama-sama mematuhi sepenuhnya peraturan dan menggunakan masa BDR sepenuhnya untuk tugasan rasmi sahaja.


Tiada Kompromi Soal Integriti demi Kesejahteraan Rakyat

Alor Setar, Kedah – Polis Diraja Malaysia (PDRM) akan bertindak tegas terhadap semua pihak yang gagal mematuhi arahan dan prosedur operasi standard (SOP) yang berkuat kuasa dalam menangani pandemik yang melanda negara demi kesejahteraan masyarakat Malaysia.

Ketua Polis Kedah, Datuk Kamarulzaman Mamat menegaskan perkara ini ketika dihubungi selepas pemeriksaan mengejut di beberapa buah kilang yang tetap beroperasi pada ketika ini. “Kesejahteraan rakyat negara ini bukan untuk digadaikan oleh mana-mana pihak yang tidak berintegriti. Maruah negara dan kesejahteraan rakyat perlu diutamakan dalam setiap keadaan,” ujar beliau.

Pengerusi Perhubungan Persatuan Pegawai Integriti Bertauliah Malaysia (ACeIO) Negeri Pulau Pinang, Dr. Khairul Anuar Che Azmi, menyokong ketegasan pihak berkuasa dalam penguatkuasaan undang-undang dan peraturan yang berkaitan. Beliau yang juga pengamal undang-undang memuji ketegasan PDRM dan menyarankan semua pihak agar menghormati dan mematuhi undang-undang yang berkuat kuasa. “Jika undang-undang dan peraturan gagal ditegakkan, maka hal ini boleh membawa bencana dan kemudaratan yang lebih besar kepada masyarakat dan negara,” jelas Khairul Anuar.

Dalam pada itu, Pengarah Keselamatan Suruhanjaya Pencegahan Rasuah Malaysia (SPRM), Mohammad Soib Abdullah, menegaskan kepentingan semua pihak untuk menghormati dan mematuhi undang-undang yang berkuat kuasa. Sebagai penguat kuasa undang-undang, soal integriti tidak boleh dijual beli, apatah lagi apabila melibatkan kesihatan dan kesejahteraan rakyat.

Adzahar Derani, mewakili masyarakat yang menetap di Cheras, Kuala Lumpur, menyokong penuh iltizam dan ketegasan pihak berkuasa dalam menguatkuasakan undang-undang tanpa kompromi. Adzahar merakamkan setinggi-tinggi penghargaan dan terima kasih kepada semua penguat kuasa undang-undang atas peranan yang dilaksanakan demi menjamin keselamatan dan kesejahteraan rakyat. Beliau turut berterima kasih dan mengalu-alukan peranan ACeIO untuk membudayakan integriti dalam kalangan masyarakat.


STPM 2020 Mencatatkan PNGK Nasional 2.78

Selayang, Selangor – PNGK (Purata Nilai Gred Keseluruhan) Nasional Sijil Tinggi Pelajaran Malaysia (STPM) 2020 meningkat daripada 2.77 pada tahun 2019 kepada 2.78 pada tahun 2020. Hal yang demikian diumumkan oleh Ahli Majlis Peperiksaan Malaysia (MPM), Profesor Datuk Ts. Dr. Wahid Razzaly.

Menurut Wahid, secara keseluruhannya, pencapaian calon STPM 2020 dianggap masih sama dengan pencapaian calon STPM 2019 disebabkan perbezaan peningkatan yang sangat kecil, iaitu sebanyak 0.01 mata. Tambah beliau, “perbezaan peningkatan ini tidak menggambarkan siginifikan yang besar kepada pencapaian calon STPM 2020 secara keseluruhannya berbanding dengan calon STPM 2019.“

“Sebanyak 741 orang calon atau 1.72 peratus calon telah mendapat PNGK 4.00. Daripada jumlah ini, sebanyak 554 orang calon (74.76 peratus) ialah golongan B40,“ kata Wahid menerusi majlis Pengumuman Keputusan STPM 2020 yang berlangsung secara maya dari MPM, pada pukul 12.00 tengah hari tadi.

Beliau turut berkata, “dari segi perbandingan pencapaian PNGK calon bandar dengan luar bandar, didapati PNGK calon bandar masih mengatasi PNGK calon luar bandar dengan masing-masing PNGK 2.80 dan 2.78. Walau bagaimanapun, perbezaan jurang pencapaian antara calon bandar dengan luar bandar sama seperti pada peperiksaan STPM 2019, iaitu sebanyak 0.02 mata.“

STPM 2020 juga mencatatkan 741 orang calon mendapat PNGK 4.00. Daripada jumlah ini, sebanyak 23 orang calon mendapat keputusan 5A dalam kelima-lima mata pelajaran yang diambil, manakala sebanyak 718 orang calon memperoleh 4A. Secara keseluruhannya, bilangan calon yang mendapat PNGK 4.00 berkurang sebanyak 7.61 peratus berbanding pada tahun lepas, iaitu daripada 802 orang calon pada tahun 2019 kepada 741 orang calon pada tahun 2020.

Semakan keputusan STPM 2020 boleh dilakukan dengan cara berikut:


Standard STPM 2020 Ditetapkan Secara Efisien

Selayang – Penetapan standard Sijil Tinggi Pelajaran Malaysia (STPM) 2020 yang diumumkan pada hari ini dilaksanakan dengan efisien melalui Mesyuarat Jawatankuasa Pensijilan STPM 2020 dengan dinasihati dan diselia oleh Cambridge Assessment International Education, United Kingdom (UK). Nasihat dan penyeliaan secara berterusan dari Cambridge Assessment International Education, UK adalah bertujuan untuk mengekalkan standard yang telah dilaksanakan semenjak STPM 1982 dan STPM diterima pada peringkat antarabangsa.

Pengiktirafan dari Cambridge Assessment International Education, UK ini terzahir di belakang sijil STPM. Calon boleh menggunakan sijil STPM untuk memohon ke universiti luar negara. Majlis Peperiksaan Malaysia (MPM) juga akan memastikan peperiksaan STPM dan Malaysian University English Test (MUET) dikelolakan mengikut standard piawaian seperti yang telah dianugerahkan kepada MPM dengan Sijil Sistem Pengurusan Kualiti ISO 9001:2015 (QMS01934) yang telah mendapat pengiktirafan antarabangsa.

MPM akan terus memperkasakan jalinan hubungan dengan International Association for Educational Assessment (IAEA), USA, iaitu sebuah pertubuhan antarabangsa yang dianggotai oleh badan pentaksiran pendidikan yang terkemuka di dunia dan diiktiraf pada peringkat antarabangsa dalam bidang pentaksiran selaras dengan keahlian MPM sebagai ahli tetap IAEA sejak tahun 1984.

Selain itu, MUET juga telah disejajarkan mengikut Sukatan dan Spesifikasi MUET selaras dengan Common European Framework of Reference (CEFR) mulai MUET Sesi 1 2021. Hal ini bertujuan untuk memperkasakan standard MUET 9 mengikut piawai antarabangsa dan sejajar dengan usaha mengantarabangsakan MUET ke pasaran luar negara. MPM juga berjaya menerobos pasaran MUET di Jakarta dan Lombok, Indonesia pada tahun 2019.

Sebagai permulaan, Way Forward MPM dan sebagai tindakan pasca-COVID-19, pada tahun 2020, MPM telah melaksanakan pemeriksaan secara dalam talian (e-marking) terhadap dua mata pelajaran, iaitu Syariah (930) dan Teknologi Maklumat (ICT) (958). MPM merancang untuk melaksanakan pemeriksaan secara dalam talian terhadap semua mata pelajaran pada masa depan berdasarkan ketetapan prosedur yang sedia ada.

Sebagai tambahan kepada rancangan Way Forward MPM juga, dan natijah daripada implikasi COVID-19, pada tahun 2020, MPM buat pertama kalinya telah melaksanakan peperiksaan secara e-Testing, iaitu peperiksaan secara dalam talian sepenuhnya kepada bakal doktor pakar perubatan peperiksaan Medical Specialist Pre-Entrance Examinations (MedEx) 2020. e-Testing yang berikutnya yang bakal dikendalikan oleh MPM ialah peperiksaan Imtihan al-Kafaah Li a-Lughah al-Arabiyyah (IKLA) yang akan dikendalikan oleh MPM bagi pihak Universiti Sains Islam Malaysia (USIM). Melalui e-Testing ini, calon boleh menduduki peperiksaan di tempat masing-masing tanpa perlu bergerak ke pusat peperiksaan.


Pengamal Media Duta Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Media memainkan peranan yang penting dalam menyampaikan maklumat kepada masyarakat. Keberkesanan dalam menyampaikan maklumat juga dipengaruhi oleh penggunaan bahasa yang betul dan baik. Adalah menjadi tanggungjawab para pengamal media untuk menggunakan bahasa Melayu yang baik sama ada dalam penulisan mahupun dalam penyampaiannya.

Sehubungan dengan itu, bersempena dengan Hari Wartawan Nasional (HAWANA) 2022, BERNAMA TV telah menjemput Pengarah Jabatan Dasar dan Penyelidikan Dewan Bahasa dan Pustaka (DBP), Dr. Hazami Jahari berkongsi isu tersebut dalam rancangan Malaysia Petang Ini (MPI) bersama-sama pengacaranya, Hillman Jamil dan Ziana Nasir yang bersiaran pada malam tadi.

Dr. Hazami memulakan perkongsiannya dengan menyatakan bahawa hasil kecangggihan teknologi maklumat kini, masyarakat begitu selektif dalam memilih media untuk menerima maklumat. Walau bagaimanapun, bagi mendapatkan maklumat yang sahih dan tepat, media arus perdana seperti BERNAMA TV masih menjadi rujukan utama.

Secara keseluruhannya, penggunaan bahasa dalam media dalam kalangan pengamal media arus perdana adalah baik tetapi masih ada ruang untuk diperbaiki dan dipertingkatkan. Tambah beliau lagi, pengamal media arus perdana dapat mendukung usaha kerajaan untuk memartabatkan bahasa Melayu sebagai bahasa kebangsaan di negara kita. Namun begitu, bagi media alternatif, penggunaan bahasa  Melayu berada pada tahap yang membimbangkan kerana banyak penggunaan bahasa yang tidak betul dan tidak tepat berlaku.

Kesalahan lazim yang kebanyakannya dibuat oleh pengamal media adalah yang berkaitan dengan tatabahasa dan kesalahan ejaan bagi media bercetak. Contohnya ialah ejaan perkataan “jalan raya” dan “lebuh raya” yang perlu dieja secara berasingan tetapi acap kali dieja sebagai satu perkataan.

Menurutnya lagi, kesalahan yang selalu berlaku ketika pengamal media bersiaran secara langsung ialah penggunaan perkataan “dari” dan “daripada”. Kebanyakan penyampai juga menggunakan perkataan “…bersiaran langsung daripada Parlimen” dan ayat itu tidak betul kerana perkataan yang betul dan tepat ialah “…bersiaran langsung dari Parlimen”.

Selain itu, wartawan juga seringkali menggunakan perkataan “hati-hati di jalan raya” sedangkan ayat yang tepat ialah “berhati-hati di jalan raya”. Kesalahan tersebut terjadi secara berulang kali tanpa sedar yang akhirnya boleh mempengaruhi masyarakat yang beranggapan bahawa penggunaan bahasa tersebut sebagai betul dan tepat.

Sistem sapaan juga adalah antara kesalahan yang sering dilakukan oleh pengamal media. Menurut Dr. Hazami, bahasa bukan sahaja digunakan untuk menyampaikan maklumat, bahkan mengandungi nilai budaya dan budi bahasa.

“Jika kita menyapa seorang tokoh dan pemimpin yang hebat secara santai, kita dilihat seolah-olah tidak begitu memberikan penghormatan sewajarnya. Contohnya, penggunaan Yang Berhormat yang disingkatkan kepada YB dalam temu bual. Penggunaan tersebut walaupun tidak salah tetapi antara bentuk penambahbaikan yang boleh dibuat oleh para pengamal media,“ jelas beliau.

Dari sudut penyampai berita yang mempunyai skrip, tidak timbul penggunaan bahasa rojak dan bahasa slanga. Walau bagaimanapun, bagi pengamal media yang melaporkan berita siaran langsung, kesalahan bahasa tersebut jelas berlaku dalam penyampaian mereka.

Penggunaan bahasa yang baik adalah perlu kerana wartawan merupakan duta bahasa bagi masyarakat. Jika penggunaan bahasa rojak dan slanga digunakan, sedikit banyak akan mempengaruhi masyarakat.

Penyampaian dalam bahasa tinggi juga perlu digunakan oleh pengamal media dalam usaha untuk mengantarabangsakan bahasa Melayu. Tambahnya lagi, seorang duta Perancis yang datang ke Malaysia pernah menyatakan bahawa beliau tidak dapat belajar bahasa Melayu di negara ini melalui radio kerana penggunaan bahasa Melayu yang ada bercampur aduk tetapi berlainan dengan halnya di negara jiran, Indonesia.

Sebagai duta bahasa, para pengamal media perlu menguasai aspek tatabahasa dan yang paling penting, tidak sesekali mencampuradukkan kod bahasa dalam penyampaian mahupun penulisan masing-masing.

DBP juga mempunyai Pusat Rujukan Persuratan Melayu (PRPM) yang boleh diakses 24 jam secara dalam talian bagi pengamal media selain pelbagai kursus pemantapan bahasa Melayu oleh pihak Akademi DBP dalam usaha untuk menambah baik penggunaan bahasa Melayu.

Wartawan dan pengamal media juga boleh membantu hasrat Yang Amat Berhormat Perdana Menteri untuk mengantarabangsakan bahasa Melayu melalui penyiaran laporan dalam bahasa Melayu yang betul dan baik dan hanya mengunakan bahasa asing jika ada keperluan tertentu.

Bersempena dengan sambutan HAWANA 2022, beliau menyatakan bahawa wartawan perlu meletakkan diri mereka sebagai wakil barisan hadapan yang boleh dibanggakan masyarakat, duta bahasa Melayu dan memantapkan penguasaan bahasa Melayu dari semasa ke semasa.


Menelusuri Kesohoran UMT 20 Tahun

Untuk mendapatkan maklumat terkini, ikuti kami melalui Telegram

Kuala Nerus, Terengganu –  Pada usia yang menjangkau 20 tahun, Universiti Malaysia Terengganu (UMT) telah melebarkan sayapnya sejajar dengan ilmu kelautan dan sains marin yang menjadi bidang tujahan institusi terbabit.

Bermula dengan Kolej Universiti Terengganu (KUT), kemudian ditukarkan kepada Kolej Universiti Sains dan Teknologi Malaysia (KUSTEM) dan pada akhirnya dikenali sebagai UMT, universiti awam ini diiktiraf sebagai pusat kecemerlangan serantau yang berfokuskan marin terunggul dalam negara serta disegani di peringkat global. Maka itu, bersempena dengan sambutan ulang tahun penubuhan UMT yang ke-20 yang disambut pada hari ini dengan bertemakan Menelusuri Kesohoran UMT 20 Tahun, pelbagai program menarik telah dirancang secara dalam talian untuk menyemarakkan sambutan tersebut.

Sambutan ulang tahun UMT ke-20 tahun yang akan diadakan selama sebulan merupakan anjuran Persatuan Pentadbir dan Ikhtisas UMT (PERENTAS) dengan kerjasama Pejabat Pendaftar dan Pejabat Komunikasi Korporat (PKK) UMT.

Profesor Dr. Mazlan Abd. Ghaffar yang menjalankan fungsi Naib Canselor UMT menjelaskan dalam siaran medianya, forum Minda Naib Canselor menjadi antara program yang mengisi sambutan ulang tahun UMT pada tahun ini. Program tersebut menghimpunkan ahli panel kumpulan profesional akademik tertinggi yang terlibat secara langsung dengan penubuhan UMT, iaitu bermula daripada  penubuhan KUSTEM hinggalah Naib Canselor keempat UMT.

“Diskusi menarik ini akan mengupas mengenai falsafah, misi dan visi serta perkongsian pengalaman mereka bersama-sama staf, pelajar dan alumni UMT yang dikasihi dalam usaha memperkasakan UMT dalam mengecap kejayaan yang dicapai pada hari ini, khususnya dalam bidang tujahan yang berteraskan ilmu kelautan dan  sumber akuatik sebagaimana yang terkandung dalam Pelan Strategik UMT 2018 – 2022”, jelas Mazlan.

Sementara itu, penganjur program yang juga merupakan Presiden PERENTAS, Wan Mohd Wazir Wan Abdul Wahab berkata, majlis sambutan secara dalam talian pada kali ini turut dijayakan dengan kerjasama Pusat Islam Sultan Mahmud (PISM) dan Pusat Ekosistem Digital (PED).

“Selain bacaan Yasin, tahlil dan selawat, majlis turut dimulakan dengan ucapan alu-aluan perasmian yang disempurnakan oleh Naib Canselor UMT dan diikuti dengan ucapan pembukaan oleh Pendaftar UMT, Zukiferee Ibrahim. Seterusnya, majlis akan dimeriahkan dengan Forum Minda Pendaftar yang menghimpunkan barisan panel mantan Pendaftar UMT khusus untuk membincangkan pelbagai topik termasuklah pembangunan hala tuju dan sumber manusia dalam mendukung hasrat kerajaan menuju sistem pendidikan yang lebih cemerlang pada masa hadapan,” jelas Wan Mohd Wazir.

Istimewanya, majlis secara dalam talian ini turut dihadiri oleh  tokoh akademik termasuklah Profesor Emeritus  Dato’ Dr. Mohamad Mahyuddin Mohd Dahan,   Profesor Emeritus  Dato’ Dr. Sulaiman Md Yassin, Profesor Dato’ Dr. Nor Aieni Mokhtar dan barisan panel yang terlibat dalam menjayakan program tersebut.


Semakan Tawaran ke Tingkatan Enam 2021

Putrajaya – Semakan keputusan tawaran kemasukan pelajar ke tingkatan enam bagi tahun 2021 boleh dilakukan bermula pada 5 hingga 15 Julai 2021. Perkara ini diumumkan oleh Kementerian Pendidikan Malaysia (KPM) menerusi kenyataan media pada hari ini.

Semakan keputusan tawaran dan pendaftaran kemasukan ke tingkatan enam tahun 2021 boleh dilakukan melalui kaedah berikut:

Dalam kenyataan itu juga, KPM memaklumkan bahawa lepasan SPM 2020 yang memenuhi syarat kemasukan ke tingkatan enam tetapi tidak menerima tawaran boleh membuat permohonan rayuan secara dalam talian melalui pautan https://sst6.moe.gov.my/ mulai 5 hingga 15 Julai 2021. Keputusan permohonan rayuan tersebut akan dimaklumkan pada 20 Julai 2021 melalui portal yang sama. Bagi lepasan SPM 2020 yang tidak mempunyai capaian Internet, pihak sekolah akan membantu menguruskan rayuan.

Sesi pengajian tingkatan enam akan bermula pada 25 Julai 2021 bagi sekolah dalam negeri Kumpulan A dan pada 26 Julai 2021 bagi sekolah dalam negeri Kumpulan B.


Nor Zamani KPPM Baharu

Kementerian Pendidikan Malaysia (KPM), pada hari ini mengumumkan pelantikan Datin Sri Nor Zamani Abdol Hamid sebagai Ketua Pengarah Pendidikan Malaysia (KPPM) yang baharu berkuat kuasa pada 22 Jun 2021.

Nor Zamani, berusia 59 tahun merupakan KPPM yang ke-18 dan merupakan wanita ketiga yang dilantik sebagai KPPM. Beliau telah memulakan perkhidmatan dalam dunia pendidikan pada tahun 1986 sebagai Ketua Jabatan A-Level di Kolej Tunku Kurshiah, Negeri Sembilan. Dalam tempoh 35 tahun perkhidmatannya, beliau juga telah berkhidmat di pelbagai organisasi dalam KPM. Antara jawatan yang pernah disandang oleh beliau ialah Timbalan Ketua Pengarah Pendidikan Malaysia (Sektor Dasar dan Kurikulum), Pengarah Bahagian Pembangunan Kurikulum dan Pengarah Bahagian Pendidikan Swasta. Nor Zamani berkelulusan ijazah Sarjana Muda (Kepujian) Sosiologi dan Antropologi dan Ijazah Sarjana Pendidikan dari Universiti Malaya.

KPM meletakkan sepenuh keyakinan terhadap Nor Zamani untuk menggalas tanggungjawab sebagai peneraju perkhidmatan pendidikan dan seterusnya meningkatkan lagi prestasi KPM dalam mencapai aspirasi pendidikan negara.


WI ACeIO Pelantar Baharu Perkongsian Maklumat Pengurusan Integriti

Putrajaya – Persatuan Pegawai Integriti Bertauliah (ACeIO) Malaysia hari ini melancarkan satu lagi pelantar baharu Wacana Integriti ACeIO (WI AceIO) untuk perkongsian maklumat tentang pengurusan integriti. WI ACeIO yang juga disebut sebagai We AceIO merupakan pelantar dalam talian yang disediakan oleh ACeIO untuk dimanfaatkan oleh ahli-ahli bagi perkongsian amalan terbaik pengurusan integriti.

Presiden ACeIO, Ahmad Sabri Mohamed ketika melancarkan WI ACeIO hari ini turut memaklumkan bahawa pelantar perkongsian maklumat integriti ini akan menampilkan ahli ACeIO secara bergilir sebagai panel tetap, manakala panel undangan adalah dalam kalangan tokoh dan pengamal integriti. Selain ahli, penyertaan WI ACeIO ini juga dibuka kepada bukan ahli termasuklah mahasiswa universiti.

Profesor Madya Dr. Azila Ahmad Sarkawi, Timbalan Pengarah Pusat Pembangunan Kepimpinan, Akademi Kepimpinan Pengajian Tinggi (AKEPT) mengalu-alukan kesediaan ACeIO untuk berkongsi pelantar WI ACeIO ini kepada pihak luar. Beliau yang juga merupakan pensyarah dalam bidang pengajian nilai, etika dan pembangunan persekitaran di sebuah institusi pengajian tinggi bersedia untuk berkongsi maklumat yang diperoleh kepada pelajar sarjana dan ijazah doktor falsafah di bawah seliaannya.

Menurut Profesor Madya Dr. Azila, beliau mengalu-alukan CeIO untuk bersama-sama AKEPT dalam membangunkan modul pengurusan integriti dan Pelan Antirasuah Organisasi AKEPT. Pihaknya juga bersedia untuk membantu ACeIO dalam membangunkan modul kompetensi untuk ahli sekiranya diperlukan.

Siti Baizura Tasmidi, seorang mahasiswa dari Kuching, Sarawak kelihatan teruja dengan pelantar baharu WI ACeIO itu. Beliau yang juga merupakan guru KAFA turut berterima kasih kepada ACeIO kerana memberikannya peluang untuk bersama-sama mengikuti sesi wacana pada hari ini.

Menerusi pelantar baharu tersebut, Siti Baizura menyatakan bahawa beliau akan memanfaatkan maklumat yang diperoleh untuk pembentukan nilai dan integriti dalam kalangan anak-anak bangsa generasi masa depan di bawah bimbingannya. Beliau juga berharap agar pelantar tersebut terus dapat diperluas bagi membawa gelombang baharu pembudayaan integriti dalam kalangan masyarakat.

WI ACeIO pada hari ini menampilkan dua orang tokoh dalam kalangan ahli ACeIO, iaitu Profesor Madya Dr. Romlah Jaffar dari Universiti Kebangsaan Malaysia dan Dr. Haji Mohd Azlan Yahya, Naib Presiden ANGKASA. Moderator yang mengendalikan wacana bertajuk “Pengurusan Integriti Secara Lebih Profesional” pada hari ini ialah Tuan Mohd Juhari Ab Kadir, Pengerusi Perhubungan ACeIO Negeri Terengganu.


KPM Prihatin terhadap Kesukaran Penyedia Perkhidmatan

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) prihatin dengan kesukaran yang dihadapi oleh penyedia perkhidmatan, khususnya kontraktor perkhidmatan Kebersihan Bangunan dan Kawasan (KBK) dan perkhidmatan Bekalan Makanan Bermasak (BMB) di institusi yang berada di bawah KPM, yang terjejas berikutan penutupan institusi tersebut kerana pelaksanaan Perintah Kawalan Pergerakan (PKP).

Perkara ini dinyatakan menerusi kenyataan media yang dikeluarkan oleh KPM pada hari ini (4 Julai 2021).

Menerusi kenyataan media tersebut, KPM menyatakan bahawa pembayaran kepada kontraktor bagi perkhidmatan KBK akan dibuat sepenuhnya sebagaimana yang dinyatakan dalam kontrak. Oleh itu, seharusnya tidak timbul isu kontraktor perlu memotong gaji pekerja KBK.

Bagi perkhidmatan BMB pula, KPM akan melanjutkan kontrak perkhidmatan kepada kontraktor yang terlibat dengan mengambil kira tempoh perkhidmatan yang terjejas ekoran pelaksanaan PKP.

Selain itu, kesukaran pengusaha kantin serta penyewa premis atau ruang seperti kedai buku, koperasi, kedai dobi dan mesin layan diri (vending machine) yang terjejas akibat penutupan sekolah di bawah KPM ini juga turut mendapat perhatian agensi ini.

Dalam hal ini, KPM membuat ketetapan untuk memberikan pengecualian sewaan kantin dan premis atau ruang tersebut bagi tempoh enam bulan mulai Julai hingga Disember 2021.

Tambah KPM lagi, penyambungan kontrak sewaan kantin dan premis atau ruang di sekolah yang berada di bawah KPM akan diberikan secara automatik untuk tempoh satu tahun apabila tamat tempoh kontrak asal.

KPM yakin inisiatif ini akan dapat membantu meringankan beban kewangan penyedia perkhidmatan di institusi yang berada di bawah KPM serta pekerja yang terkesan akibat pandemik COVID-19.

KPM sentiasa komited untuk terus melakukan yang terbaik!


Sesi PdP bagi Murid Kelas Peperiksaan di Negeri yang Beralih ke Fasa 2 PPN

Putrajaya – Kementerian Pendidikan Malaysia (KPM) merujuk pengumuman YB Menteri Kanan Pertahanan pada 3 Julai 2021 berkaitan dengan peralihan ke Fasa 2 Pelan Pemulihan Negara (PPN) bagi Perlis, Perak, Kelantan, Terengganu dan Pahang yang berkuat kuasa mulai 5 Julai 2021.

Berdasarkan prosedur operasi standard (SOP) Majlis Keselamatan Negara (MKN) bagi Fasa 2 PPN, sekolah dibenarkan beroperasi untuk sesi pengajaran dan pembelajaran (PdP) secara bersemuka, tetapi terhad kepada murid kelas peperiksaan sahaja. MKN juga memberikan kebenaran pergerakan rentas negeri dan daerah kepada guru dan murid kelas peperiksaan yang terlibat sekiranya sekolah dibuka.

Walau bagaimanapun, KPM ingin memaklumkan bahawa Takwim Persekolahan KPM tahun 2021 adalah kekal seperti yang telah diumumkan oleh YB Menteri Kanan Pendidikan dalam sidang media pada 6 Jun 2021. Hal ini bermakna, sesi PdP bagi murid kelas peperiksaan di Perlis, Perak, Kelantan, Terengganu dan Pahang akan terus dilaksanakan secara pengajaran dan pembelajaran di rumah (PdPR) sehingga cuti pertengahan penggal yang akan  bermula  pada  16  Julai  2021  bagi  negeri  Kumpulan  A  dan 17 Julai 2021 bagi negeri Kumpulan B.

Pemakluman lanjut mengenai pengoperasian sekolah bagi sesi persekolahan penggal berikutnya yang dijadualkan pada 25 Julai 2021 bagi negeri Kumpulan A dan 26 Julai 2021 bagi negeri Kumpulan B akan dibuat oleh KPM sekurang-kurangnya seminggu sebelum penggal persekolahan tersebut bermula.


Mesyuarat Khas Parlimen Bermula 26 Julai

Putrajaya – Kerajaan telah bersetuju untuk menasihati Seri Paduka Baginda Yang di-Pertuan Agong supaya Mesyuarat Khas Penggal Ketiga Parlimen ke-14 diadakan selama lima hari, bermula pada 26 hingga 29 Julai 2021 bagi Dewan Rakyat. Sementara itu, Dewan Negara akan bermesyuarat selama tiga hari, iaitu pada 3 hingga 5 Ogos 2021. Hal ini dimaklumkan oleh Pejabat Perdana Menteri menerusi kenyataan media pada hari ini.

Menurut kenyataan itu, “mesyuarat ini bertujuan untuk memberikan penerangan kepada Ahli Parlimen mengenai Pelan Pemulihan Negara dan meminda semua perundangan dan peraturan bagi membolehkan persidangan Parlimen diadakan secara hibrid.“

Pejabat Perdana Menteri dalam kenyataan tersebut juga menyebut, “berdasarkan Fasal (3) Perkara 150 Perlembagaan Persekutuan, semua proklamasi darurat dan ordinan yang dibuat oleh Yang di-Pertuan Agong akan dibentangkan di hadapan kedua-dua Majlis Parlimen (shall be laid before both Houses of Parliament).“

Mesyuarat ini akan diadakan mengikut prosedur operasi standard (SOP) yang akan ditentukan oleh Majlis Keselamatan Negara dan Kementerian Kesihatan Malaysia.

Pejabat Perdana Menteri turut memberitahu, Nota Jemaah Menteri telah diedarkan secara berutus kepada Jemaah Menteri untuk mengambil maklum mengenai perkara ini.


Pengambilan Khas Pegawai Perkhidmatan Pendidikan Gred DG41 Secara Sekali Beri Tahun 2021

Untuk mendapatkan maklumat terkini, ikuti kami melalui Telegram

Putrajaya – Suruhanjaya Perkhidmatan Pendidikan (SPP) selaku Pihak Berkuasa Melantik (PBM) telah mengumumkan Pengambilan Khas Pegawai Perkhidmatan Pendidikan Gred DG41 secara sekali beri (one-off) bagi tahun 2021. SPP memaklumkan bahawa pengambilan khas ini adalah sepertimana yang telah diumumkan oleh Menteri Kanan Pendidikan, Datuk Dr. Radzi Jidin pada 20 Jun 2021 yang lalu. Hebahan pengambilan ini akan dikeluarkan pada 7 Julai 2021, iaitu selewat-lewatnya pada pukul 5.30 petang.

SPP menyatakan bahawa pengambilan khas ini akan mengutamakan graduan pendidikan sama ada lepasan universiti awam, swasta ataupun luar negara. Di samping itu, pengambilan khas ini juga akan diperluas kepada graduan bukan iktisas pendidikan melalui kepelbagaian kaedah pelantikan pada fasa berikutnya jika masih terdapat kekosongan yang tidak dapat ditampung oleh graduan pendidikan.

Sehubungan dengan itu, SPP menyarankan calon-calon yang terlibat agar bersiap sedia dan sentiasa melayari laman sesawang dan platform media sosial rasmi SPP bagi mendapatkan maklumat terkini berkaitan dengan urusan temu duga pengambilan khas ini.


Ismail Sabri Dilantik sebagai Timbalan Perdana Menteri

Putrajaya – Pejabat Perdana Menteri melalui kenyataan media pada hari ini mengumumkan pelantikan Dato’ Sri Ismail Sabri Yaakob sebagai Timbalan Perdana Menteri dan kekal memegang portfolio Menteri Pertahanan.

Menurut kenyataan tersebut, pelantikan ini akan dapat membantu Perdana Menteri mengurus pentadbiran negara dan memenuhi keperluan rakyat dalam keadaan negara yang sedang menghadapi krisis kesihatan dan ekonomi pada masa ini.

Dalam pada itu, Dato’ Seri Hishammuddin Tun Hussein pula dilantik sebagai Menteri Kanan Luar Negeri. Beliau akan mengetuai Kluster Keselamatan yang sebelum ini diketuai oleh Ismail Sabri.

Pejabat Perdana Menteri turut memaklumkan kedua-dua pelantikan ini telah disembah maklum kepada KDYMM Seri Paduka Baginda Yang di-Pertuan Agong dan berkuatkuasa serta-merta.


Prerogatif YDPA Mengukuhkan Amalan Tadbir Urus yang Baik

Kenyataan Pejabat Perdana Menteri pada 5 Julai 2021 akhirnya menamatkan teka-teki berhubung dengan tarikh persidangan parlimen. Hal ini  susulan daripada Kenyataan Bersama Yang di-Pertua Dewan Negara dan Yang di-Pertua Dewan Rakyat juga Kenyataan Media Istana Negara pada 29 Jun 2021.

Kenyataan Pejabat Perdana Menteri itu perlu disambut baik kerana menunjukkan kesediaan Perdana Menteri dan jemaah menteri menghormati prerogatif Yang di-Pertuan Agong (YDPA) untuk mengakas nasihat di bawah Perkara 40(1) Perlembagaan Persekutuan. Sebelum itu dikhabarkan jemaah menteri menasihati tarikh sidang parlimen pada September atau Oktober 2021.

Meskipun tarikh 26 Julai 2021 hingga 3 Ogos 2021 ditetapkan sebagai Mesyuarat Khas, namun tatacaranya masih berlandaskan Peraturan Mesyuarat Majlis Parlimen. Dari sisi lain, notis mesyuarat sekurang-kurangnya 28 hari boleh dikecualikan kerana panggilan Mesyuarat Khas itu boleh dibuat oleh YDPA di bawah seksyen 14(2)(b) Ordinan Darurat (Kuasa-Kuasa Perlu) 2021, iaitu pada tarikh yang sesuai mengikut nasihat Perdana Menteri.

Sidang Parlimen melalui Mesyuarat Khas tidak mensyaratkan Penggal Ketiga Parlimen Keempat Belas diprorog, oleh itu tidak akan melibatkan Titah Pembukaan Majlis Parlimen oleh YDPA di bawah Perkara 60 Perlembagaan Persekutuan. Mengikut amalan,  bagi tahun 2021 sepatutnya Penggal Keempat Parlimen ke-14 sudah dipanggil bersidang. Tidak seperti proklamasi darurat sebelum ini, darurat yang diisytiharkan pada 14 Januari 2021 dibuat secara bertempoh hingga 1 Ogos 2021. Hal itu memberi justifikasi mengapa YDPA menitahkan proklamasi, ordinan dan Pelan Pemulihan Negara dibentangkan mengikut kehendak Perkara 150(3) sebelum berakhirnya tempoh darurat.

Tidak dinafikan bahawa kuasa YDPA untuk membuat proklamasi darurat dan menggubal ordinan tanpa membentangkan terlebih dahulu di Parlimen menurut  Fasal (2B) adalah berperlembagaan dan sah. Kedudukan itu terpelihara di bawah Fasal (2C) yang memberi kesan perundangan suatu ordinan Baginda seperti sebuah Akta Parlimen. Namun begitu, masih boleh  ditimbulkan persoalan sama ada ordinan sedemikian perlu memenuhi syarat di bawah Fasal (3) dalam Perkara yang sama sebelum 1 Ogos 2021 kerana darurat pada kali ini diisytiharkan bertempoh, lantaran tempohnya boleh berakhir tanpa memerlukan resolusi Parlimen.

Selain itu, pembentangan ordinan dalam tempoh sebelum 1 Ogos 2021 juga membolehkan Parlimen melaksanakan fungsi di bawah Perkara 150(6), iaitu untuk menimbangkan tadbir urus suatu undang-undang itu sama ada memenuhi  maksud proklamasi darurat. Perkara 150(6) berbunyi, “Tertakluk pada Fasal (6A), tiada peruntukan mana-mana ordinan yang dimasyhurkan di bawah Perkara inj, dan tiada peruntukan mana-mana Akta Parlimen yang diluluskan semasa Proklamasi Darurat berkuat kuasa dan yang mengisytiharkan bahawa didapati oleh parlimen undang-undang itu dikehendaki oleh sebab darurat, boleh menjadi tidak sah atas alasan ketidakselarasan dengan mana-mana peruntukan Perlembagaan ini“.

Sekiranya ordinan yang diperbuat di bawah Fasal (2B) dibentangkan di Parlimen sebelum tamat tempohnya pada 1 Ogos 2021, pastinya tiada pihak boleh menimbulkan perlindungan yang diberi oleh Fasal (8). Perkara 150(8) melindungi suatu proklamasi dan ordinan darurat yang dibuat atas kepuasan hati YDPA daripada dicabar di Mahkamah. Dalam hal ini, titah YDPA itu tidak boleh diremehkan atas alasan Baginda perlu bertindak mengikut nasihat kerana suatu nasihat eksekutif tidak mutlak kerana hal itu juga tertakluk kepada pematuhan prinsip undang-undang. Apatah lagi dengan komitmen kerajaan pada hari ini yang melaungkan keperluan amalan berintegriti dan tadbir urus yang baik.

Isu yang masih menjadi polemik hingga hari ini seperti sama ada Perdana Menteri masih mempunyai kepercayaan majoriti ahli Dewan Rakyat dan kedapatan dakwaan yang menyentuh integriti dalam pengurusan perolehan boleh dijawab dengan lebih telus sekiranya parlimen bersidang. Rakyat tidak boleh dibiarkan dengan persepsi buruk terhadap “government of the day“ dalam keadaan negara sedang menghadapi ancaman penularan COVID-19  dan status kesihatan ekonomi negara pada tahap yang masih membimbangkan.

Jawapan mahupun respons yang diberikan oleh kerajaan terhadap isu semasa masih tidak memuaskan hati para pemimpin politik dan rakyat sehingga ditanggapi kestabilan politik negara tidak berada dalam keadaan  yang baik. Oleh itu, melihat kepada pelbagai polemik dalam negara, maka tidak hairanlah YDPA menitikberatkan amalan tadbir urus yang baik dalam pentadbiran berteraskan doktrin pemisahan cabang kuasa mengikut kerangka Perlembagaan Persekutuan.

Pendekatan sedemikian amat bertepatan dengan kewajipan Baginda di bawah sumpah jawatan dalam Jadual IV. Secara keseluruhannya, inti pati Sumpah YDPA menetapkan kewajipan Baginda untuk memelihara agama Islam, menegakkan pemerintahan yang adil, keamanan di dalam persekutuan, kedaulatan undang-undang dan keluhuran perlembagaan. Pendidikan yang berterusan kepada anggota pentadbiran di peringkat persekutuan  tentang prerogatif YDPA  berlandaskan sumpah jawatan seperti Jadual IV amat penting di samping kefahaman bahawa mereka merupakan  pelaksana sebahagian besar fungsi kuasa eksekutif YDPA.

Dalam erti kata lain, punca fungsi kuasa pihak eksekutif  di bawah Perkara 39, iaitu daripada YDPA menuntut rasa hormat mereka terhadap pandangan, nasihat dan titah Baginda apatah lagi anggota pentadbiran negara perlu melafazkan sumpah di bawah Jadual VI untuk memelihara, melindungi dan mempertahankan Perlembagaan Persekutuan. Begitu juga halnya dengan anggota pentadbiran di peringkat negeri yang perlu menghormati prerogatif Raja-Raja Melayu.

Dari aspek integriti dan  tadbir urus yang baik, doktrin nasihat dan amalannya di sisi Perlembagaan Persekutuan perlu dilihat dalam konteks pemerintahan yang adil, kedaulatan undang-undang dan keluhuran perlembagaan. Peguam Negara mempunyai peranan yang  besar untuk menyampaikan pandangan undang-undang yang lebih bersifat konstruktif bagi maksud pemerkasaan tadbir urus yang baik dalam pentadbiran negara.

Isu punca kuasa pelbagai pelan pemulihan, tatacara kewangan dan keputusan eksekutif  tidak boleh dipandang ringan walaupun dibuat dalam tempoh darurat. Misalnya perbelanjaan dalam Pelan Pemulihan Negara (PPN); tiada perbelanjaan daripada kumpulan wang yang disatukan boleh dibuat melainkan mematuhi syarat di bawah Perkara 104.  Andaian perbelanjaan boleh diratifikasikan kemudian melalui undang-undang perbekalan tidak lagi semudah itu boleh dibuat kerana sokongan majoriti ahli Dewan Rakyat kepada Perdana Menteri pada hari ini belum dapat dipastikan. Perbelanjaan wang negara perlu dibuat secara berhemat dan mematuhi tatacara yang ditetapkan oleh undang-undang persekutuan.

Prinsip pemisahan cabang kuasa yang meletakkan kuasa perundangan persekutuan kepada YDPA dan dua buah Majlis Parlimen seperti termaktub dalam Perkara 44 perlu dipelihara. Hal ini bermaksud pihak eksekutif tidak mempunyai kuasa untuk menggubal ordinan di bawah Perkara 150 sekali gus nasihat di bawah Perkara 40(1) tidak terpakai dalam kuasa penggubalan ordinan Seri Paduka.

Dalam hal penggubalan ordinan, pentafsiran bahawa YDPA perlu mengikut  nasihat pihak eksekutif atau jemaah menteri adalah bercanggah dengan prinsip pemisahan cabang kuasa kerana seperti yang dinyatakan bahawa penggubalan ordinan terletak dalam kuasa perundangan persekutuan. Namun begitu, hal itu tidak bermakna jemaah menteri tidak boleh mengemukakan permintaan dan cadangan kepada YDPA. Pada sisi ini, Peguam Negara perlu berperanan untuk menasihati YDPA agar Baginda dapat menjunjung sumpah jawatan di bawah Jadual IV dengan sempurna, iaitu keluhuran inti pati sumpah tersebut.

Jika sekiranya jemaah menteri tidak berpuas hati dengan ordinan yang dimasyhurkan oleh YDPA maka mereka boleh memanggil parlimen bersidang dan mengemukakan usul untuk membahaskan dan meminda ordinan tersebut termasuklah membatalkannya.

Tatacara di atas menunjukkan amalan tadbir urus yang baik dalam penggubalan serta semak dan imbang suatu ordinan. Jika sekiranya penggubalan ordinan ditafsirkan bahawa YDPA perlu mengikut nasihat jemaah menteri, pastinya boleh mengundang salah guna kuasa kerana hingga sekarang tatacara untuk panggilan sidang parlimen ditafsirkan YDPA perlu mengikut nasihat. Bayangkan jika untuk membuat proklamasi darurat ditafsirkan YDPA perlu mengikut nasihat jemaah menteri, begitu juga menggubal ordinan, memanggil sidang parlimen, hinggakan menentukan keutamaan usul untuk dibahaskan kesemuanya terletak pada kuasa mutlak Perdana Menteri atau jemaah menteri, tidakkah itu boleh mengundang musibah?

Tidak mustahil misalnya boleh berlaku pada suatu hari nanti Perdana Menteri yang menghadapi tuduhan korupsi dan melakukan pelbagai kezaliman menggunakan tafsiran di atas untuk terus berkuasa dengan melumpuhkan parlimen dan mengadakan ordinan bagi melindungi dirinya daripada tindakan undang-undang.   Apakah tafsiran sedemikian mampu menjamin amalan tadbir urus yang baik untuk melindungi ketenteraman di dalam negara dan kesejahteraan rakyat? Kebarangkalian di atas semakin mudah berlaku  jika pihak berkepentingan boleh pula dibeli dengan gelaran dan wang. Lebih-lebih lagi keadaan yang digambarkan di atas juga tidak harmoni dengan prinsip kebertanggungjawaban jemaah menteri kepada parlimen menurut Perkara 43(3).

Rumusannya, sudah pasti tafsiran bahawa YDPA perlu mengikut nasihat Perdana Menteri atau jemaah menteri untuk membuat proklamasi  dan menggubal ordinan darurat secara mutlak bukanlah satu amalan yang baik malah boleh mencemarkan kemuliaan YDPA.  Pada akhirnya, prinsip keluhuran perlembagaan perlu diterjemahkan melalui amalan tadbir urus yang baik pada setiap masa dan di semua peringkat. Setiap tiga cabang kuasa yang berada dalam kerangka perlembagaan mempunyai fungsi masing-masing dan perlu menghormati prerogatif YDPA dan Raja-Raja Melayu. Prerogatif ini tidak boleh ditohmah sebagai mengembalikan kuasa monarki mutlak sebaliknya perlu dilihat sebagai kewajipan Baginda untuk memelihara kedaulatan undang-undang dan keluhuran perlembagaan. Dalam konteks ini pemerintahan raja berperlembagaan perlu difahami.

Datuk Profesor Madya Dr. Wan Ahmad Fauzi Wan Husain,

Pengarah Institut Tamadun dan Kajian Strategik, Universiti Malaysia Pahang (ITKAS).


Kuetiaw, Ejaan Rasmi Bahasa Melayu

Untuk mendapatkan maklumat terkini, ikuti kami melalui Telegram

KUALA LUMPUR: Kuetiaw, koay teow atau kuetiau? Apabila disebut perkataan ini, akan terbayang di minda kepingan mi berwarna putih lembut yang diperbuat daripada tepung beras. Makanan popular ini enak dimakan dalam hidangan gorengan ataupun berkuah. Pastinya rakyat Malaysia pandai menyebut perkataan itu tetapi tidak semua yang tahu untuk mengejanya dengan ejaan yang betul. Banyak dalam kalangan kita yang mengeja perkataan tersebut dengan ejaan lain tetapi mempunyai sebutan yang sama seperti ejaan kuay tiaw, kueh teow dan kueh tiaw.

Terbaharu, bagi mengelakkan kekeliruan orang ramai mengeja perkataan ini, Dewan Bahasa dan Pustaka (DBP) menerusi kenyataan media di Facebook mengumumkan ejaan kuetiau yang betul dalam bahasa Melayu. Kenyataan media yang dibuat oleh DBP ini ternyata sangat dialu-alukan oleh beberapa pemilik kedai makanan. Kebanyakan peniaga kuetiau berasa gembira dengan kenyataan media tersebut bagi mengelakkan kekeliruan ejaan dalam kalangan pelanggan. Selain itu, ejaan yang betul dalam bahasa Melayu juga dapat dipaparkan pada papan tanda makanan sebagai langkah untuk memartabatkan bahasa Melayu dalam kalangan pelancong asing. Pengumunan ejaan rasmi ini juga bertepatan dengan usaha DBP untuk “membetulkan yang biasa, dan membiasakan yang betul“.


Tokoh Akademik Bahasa Melayu 2020

PUTRAJAYA – Penganjuran Anugerah Tokoh Akademik Bahasa Melayu merupakan antara komitmen berterusan Kementerian Pendidikan Tinggi (KPT) dalam usaha mendaulatkan bahasa Melayu sebagai bahasa ilmu, dan seterusnya menjadikan bahasa Melayu kekal sebagai wahana pembangunan ilmu, penyampaian maklumat dan komunikasi di Malaysia. Anugerah ini selaras dengan matlamat dalam Pelan Tindakan Memartabatkan Bahasa Melayu sebagai Bahasa Ilmu di Universiti Awam 2016 hingga 2020.

Bagi tahun 2020, ahli akademik dan pakar dalam bidang kejuruteraan kimia, yang juga pensyarah dari Fakulti Kejuruteraan dan Alam Bina, Universiti Kebangsaan Malaysia (UKM) dan UKM-Petronas Tenaga Hidrogen Lestari, Institut Sel Fuel (Selfuel), Profesor Datuk Ir. Dr. Wan Ramli Wan Daud dinobatkan sebagai Tokoh Akademik Bahasa Melayu. Anugerah berprestij dalam bidang akademik ini diberikan kepada Profesor Datuk Ir. Dr. Wan Ramli atas kejayaan beliau menjuarai bidang tenaga berpancaran sifar seperti tenaga hidrogen, teknologi sel fuel dan teknologi pengeringan lestari, dan etnoteknologi Melayu di persada antarabangsa melalui penyelidikan dan pembangunan dengan menggunakan bahasa Melayu.

Menurut kenyataan pihak KPT pada hari Khamis itu, faktor lain yang melayakkan Profesor Datuk Ir. Dr. Wan Ramli merangkul gelaran Tokoh Akademik Bahasa Melayu kerana beliau turut menerima anugerah lain yang berprestij bagi saintis Malaysia, iaitu Anugerah Merdeka (2016) untuk prestasi kesarjanaan yang amat cemerlang dalam penyelidikan dan pengembangan sel fuel dan tenaga hidrogen pada peringkat dunia. Pada tahun 2015 pula, beliau mendapat pengiktirafan daripada Thomson Reuters sebagai salah seorang antara World’s Most Influential Scientific Minds.

Buat julung-julung kalinya pada tahun 2020, tiga kategori baharu dalam agenda Anugerah Tokoh Akademik Bahasa Melayu diperkenalkan oleh KPT, iaitu Anugerah Tokoh Harapan Akademik Bahasa Melayu, Anugerah Tokoh Bahasa Melayu Sektor Teknikal, dan Anugerah Tokoh Bahasa Melayu Sektor Pendidikan. Menurut KPT, tujuan mewujudkan tiga anugerah baharu tersebut, selain anugerah utama, iaitu Anugerah Tokoh Akademik Bahasa Melayu, adalah bagi menggalakkan keterlibatan ahli akademik dalam usaha memartabatkan bahasa Melayu.

Sementara itu, Timbalan Pengarah Akademik Politeknik Sultan Idris Shah, Dr. Mazura Mansor pula diumumkan sebagai penerima Anugerah Tokoh Bahasa Melayu Sektor Teknikal, manakala Pembimbing Pakar Peningkatan Sekolah (Bahasa), Sektor Pembelajaran, Jabatan Pendidikan Negeri Pahang, Mohamad Asri Mat Husin muncul sebagai penerima Anugerah Tokoh Bahasa Melayu Sektor Pendidikan. Walau bagaimanapun, pihak KPT mengumumkan bahawa tiada pemenang bagi kategori Anugerah Tokoh Harapan Akademik Bahasa Melayu.

Pihak KPT mengucapkan setinggi-tinggi tahniah kepada semua penerima anugerah dan berharap agar penganugerahan yang signifikan untuk pemartabatan bahasa Melayu ini diteruskan pada tahun-tahun akan datang sebagai pemangkin kepada kelangsungan bahasa Melayu sebagai bahasa ilmu. Anugerah Tokoh Akademik Bahasa Melayu merupakan satu daripada usaha untuk mengiktiraf ahli akademik di universiti awam yang telah memperlihatkan kesungguhan dalam memartabatkan bahasa Melayu sebagai bahasa ilmu melalui penghasilan karya ilmiah yang berkualiti. Anugerah berprestij ini juga bagi mengiktiraf ahli akademik di universiti awam yang memperlihatkan pencapaian cemerlang dalam penggunaan bahasa Melayu sebagai bahasa ilmu yang mencakupi pelbagai bidang, meliputi sumbangan cemerlang ahli akademik dalam mengembangkan dan menggunakan bahasa Melayu sebagai wahana penyelidikan, penerbitan, pengajaran dan khidmat ikhtisas kepada masyarakat.


Perjuangan yang Tidak Dihayati

Apabila ada mantan pemimpin kanan kerajaan dan parti utama kerajaan membidas usaha mengangkat martabat bahasa Melayu, jelas wujudnya krisis jati diri dalam kepemimpinan negara. Tan Sri Rafidah Aziz sebagai mantan pensyarah Universiti Malaya pasti orang yang berilmu dan berfikir. Sebagai mantan pemimpin kanan kerajaan dan parti UMNO sebagai tunjang kerajaan, beliau pasti faham akan asas perjuangan UMNO. Dalam Fasal 3 Asas dan Tujuan UMNO, disebut secara khusus perjuangan UMNO memartabatkan bahasa Melayu, iaitu “Menjamin kedudukan bahasa kebangsaan (bahasa Melayu) sebagai bahasa rasmi yang tunggal dan kebudayaan kebangsaan yang berteraskan kebudayaan Melayu“.

Setiap anggota parti itu dan sepatutnya semua parti di negara ini, apatah lagi pemimpin kanannya, pasti menyertai parti itu dengan penuh kesedaran tentang cita-cita dan matlamat partinya. Mustahil selama puluhan tahun berada dalam parti dan kerajaan beliau tidak mendukung cita-cita parti dan kerajaan. Adakah kerana telah tidak menjadi pemimpin beliau berasa berhak untuk berlepas tangan daripada tanggungjawab menghormati Perlembagaan Persekutuan yang memperuntukkan kedudukan dan peranan bahasa Melayu?

Sebenarnya Tan Sri Rafidah tidak bersendirian dalam isu ini. Tidak seriusnya sebahagian daripada pemimpin sejak merdeka dalam pelaksanaan dasar-dasar negara, termasuk dasar bahasa kebangsaan, menjadi salah satu punca bahasa Melayu ada kalanya terumbang-ambing meskipun kedudukannya jelas dalam Perlembagaan dan Akta Bahasa Kebangsaan dan Akta Pendidikan.

Dalam bidang pentadbiran, Perkara 152(6) telah menetapkan penggunaan bahasa Melayu sebagai bahasa urusan rasmi kerajaan persekutuan, kerajaan negeri dan pihak berkuasa awam. Mengapakah baru 76 peratus badan kerajaan yang menggunakan bahasa Melayu sebagai rasmi sepenuhnya (seperti laporan Ketua Pengarah Perkhidmatan Awam dalam Simposium Pengantarabangsaan Bahasa Melayu pada 22 Mei hingga 24 Mei 2022 lalu)?

Dapatan Audit Bahasa Melayu yang dilaksanakan oleh Jabatan Perkhidmatan Awam (JPA) dan Dewan Bahasa dan Pustaka (DBP) menunjukkan memang masih ada masalah dalam penggunaan bahasa Melayu. Oleh itu, jaminan Ketua Setiausaha Negara untuk memastikan martabat bahasa Melayu dipenuhi amat tepat dengan peranan beliau sebagai ketua pentadbiran. Malangnya beliau dibidas keras oleh Tan Sri Rafidah Aziz, seolah-olah janji untuk memastikan dasar negara dipenuhi satu kesalahan pula!

Dalam bidang pendidikan, telah tercapai kemantapan bahasa Melayu sebagai bahasa pengantar utama pendidikan negara. Namun begitu, dengan pelaksanaan program pengajaran Sains dan Matematik dalam bahasa Inggeris (PPSMI) pada tahun 2003, ilham Dr. Mahathir Mohamad, hampir musnah usaha yang dibuat sejak kemerdekaan. Mujur Tan Sri Muhyiddin Yassin memansuhkannya ketika menjadi Timbalan Perdana Menteri dan Menteri Pendidikan. Namun Program Dwibahasa (DLP), meskipun dikatakan bersifat pilihan menjadi ancaman kepada bahasa Melayu dengan wujudnya polarisasi dalam pendidikan berdasarkan dua bahasa pengantar yang berlainan bagi Sains dan Matematik.

Begitu juga halnya di peringkat pengajian tinggi. Tahun 1983 telah ditetapkan oleh kerajaan sebagai permulaan bahasa Melayu menjadi bahasa pengantar utama. Pada tahun 1970-an, tampak pesat usaha memenuhi sasaran itu dan penubuhan Universiti Kebangsaan Malaysia (UKM) pada tahun 1970, malah membuktikan 13 tahun lebih awal kejayaan cita-cita negara dicapai.

Malangnya pada tahun 1995, keluar arahan pemimpin tertinggi negara ketika itu, Dr. Mahathir Mohamad agar kursus kritikal seperti sains dan teknologi, perubatan, kejuruteraan dan undang-undang dikuliahkan dalam bahasa Inggeris. Kesan mudarat arahan itu hingga kini belum dapat dipulihkan. Satu demi satu Pelan Pemartabatan Bahasa Melayu sebagai Bahasa Ilmu Tinggi di institut pengajian tinggi (IPT) dikeluarkan sejak tahun 2011 tetapi belum dapat memulihkan keadaan.

Apabila Perdana Menteri kesembilan, Dato’ Sri Ismail Sabri Yaakob berusaha mengangkat martabat bahasa Melayu, sewajarnya semua pihak, terutama pemimpin (dan mantan pemimpin) menyokongnya. Jika tidak berupaya menyokong melalui tindakan, berpadalah dengan menyokongnya secara lisan, atau paling tidak diam. Tidak wajar sama sekali perbuatan mengeluarkan pernyataan negatif, yang tidak sesuai keluar daripada lisan mantan pemimpin kanan parti dan kerajaan. Kita berharap agar semua pemimpin memberikan sokongan padu kepada Perdana Menteri kerana beliau menggerakkan dasar negara yang berkaitan dengan dasar bahasa kebangsaan.


Kerjasama Strategik SPRM-ACeIO Menjayakan KIAR

Untuk mendapatkan maklumat terkini, ikuti kami melalui Telegram

Putrajaya – Suruhanjaya Pencegahan Rasuah Malaysia (SPRM) dan Persatuan Pegawai Integriti Bertauliah (ACeIO) telah menjalinkan kerjasama strategik dalam menjayakan Kursus Integriti dan Anti Rasuah (KIAR) di institusi pengajian tinggi (IPT). Hal ini dimaklumkan oleh Pengarah Pendidikan Masyarakat SPRM, Datuk Razim Mohd Noor pada hari ini.

Antara kerjasama yang telah dipersetujui adalah dalam penyediaan latihan pelatih (TOT) kepada tenaga pengajar KIAR. Menurutnya, kerajaan telah bersetuju KIAR diperkenalkan di IPT pada September tahun ini sebagai kursus elektif sebelum dilaksanakan sepenuhnya pada tahun 2023.

Menurut beliau lagi, SPRM memilih ACeIO sebagai rakan strategik kerana ACeIO telah berjaya membuktikan keupayaan sebagai peneraju dan penghubung utama agenda membudayakan integriti dalam masyarakat. Pengurusan yang berstruktur dan bersistematik juga turut memberikan keyakinan kepada SPRM untuk menjayakan agenda integriti dan antirasuah ini bersama-sama ACeIO.

Presiden ACeIO, Ahmad Sabri Mohamed mengesahkan kerjasama tersebut serta mengucapkan setinggi-tinggi penghargaan dan terima kasih kepada SPRM atas kepercayaan dan keyakinan kepada ACeIO untuk turut bersama-sama menjayakan KIAR. Beliau menjelaskan bahawa ahli-ahli ACeIO yang terdiri daripada pakar dan pengamal pengurusan integriti daripada pelbagai bidang dan sektor sentiasa bersedia membantu SPRM dan kerajaan dalam menjayakan KIAR, seterusnya agenda integriti dan antirasuah nasional.

Sabri berkata demikian sebaik-baik selesai melancarkan Town Hall ACeIO bersama-sama ahli secara dalam talian, pada hari ini. Mengulas lanjut, beliau memaklumkan bahawa ACeIO juga telah melantik dua orang ahlinya, iaitu Mohd Juhari Abd Kadir dan Abdul Razak Misban sebagai Pegawai Penyelaras untuk universiti awam dan institut pengajian tinggi swasta (IPTS) bagi memastikan kelancaran kerjasama KIAR nanti. Beliau mengharapkan kerjasama SPRM-ACeIO dalam menjayakan agenda integriti dan antirasuah negara ini terus diperkukuh demi generasi serta masa depan yang bakal diwarisi.

Sementara itu, Juhari memaklumkan bahawa pihaknya bersedia untuk membantu menjayakan KIAR. Pihaknya juga telah mengenal pasti ahli-ahli yang kompeten jika diperlukan sebagai tenaga pengajar KIAR.

Abdul Razak pula ketika mengulas perkara ini berkeyakinan tinggi dengan keahlian yang ada. Menurut beliau, ACeIO boleh memberikan sumbangan bagi menjayakan KIAR sama ada dalam pembangunan modul mahupun sebagai tenaga pengajar.


Sokongan Masyarakat dalam Pemulihan Integriti

Kajang, Selangor – Semua lapisan masyarakat perlu cakna tentang agenda pembudayaan integriti dan antirasuah nasional. Menurut Ketua Pengarah Penjara Malaysia, Dato’ Nordin Muhamad, proses pembudayaan integriti perlu bermula dengan langkah pencegahan, iaitu menutup ruang dan peluang perlanggaran peraturan dan undang-undang, disusuli dengan penguatkuasaan serta dilengkapi dengan proses pemulihan.

Menurut beliau, proses pemulihan integriti juga memerlukan komitmen yang tinggi daripada semua pihak. Sehubungan dengan itu, beliau menyeru setiap lapisan masyarakat agar sentiasa memberikan sokongan kepada proses pemulihan integriti supaya mereka yang pernah tersilap langkah tidak mengulanginya kembali dan menjadi duri dalam daging kepada usaha pembudayaan integriti.

Pengerusi Perhubungan ACeIO Negeri Terengganu, Mohd Juhari Ab. Kadir menyokong penuh apa-apa yang dikatakan oleh Dato’ Nordin. Menurut beliau, semangat dan proses pembudayaan integriti turut tersurat dan tersirat dalam Rukun Negara. Kewujudan segelintir masyarakat yang tidak peduli dan menghayati semangat yang cuba diterapkan menerusi Rukun Negara menyebabkan ada yang tersilap langkah dan terlibat dengan perlanggaran peraturan dan undang-undang serta amalan yang tidak berintegriti.

Menurutnya lagi, sekiranya kita semua berpegang teguh pada Rukun Negara, pastinya kita dapat menjayakan agenda murni pembudayaan integriti ini. Seterusnya hasrat murni kerajaan untuk mewujudkan masyarakat Malaysia yang berintegriti serta bermoral tinggi akan berjaya direalisasikan. Juhari turut mengajak semua sahabat CeIO untuk turut cakna terhadap apa-apa yang berlaku dan terus bersama-sama ACeIO menjuarai usaha pembudayaan integriti.

Firdaus Ramlan, individu yang pernah tersungkur kerana langkah sumbang akibat gagal mempertahankan integriti apabila diuji turut berkongsi pandangan berhubung dengan perkara ini. Beliau memohon supaya insan yang senasib dengannya diberi peluang sewajarnya untuk memulihkan integriti. Beliau juga berharap agar diberi peluang dan sokongan oleh masyarakat khususnya untuk bersama-sama dalam agenda pembudayaan integriti dan antirasuah nasional. Beliau berterima kasih kepada keluarga dan pihak berkuasa khususnya Suruhanjaya Pencegahan Rasuah Malaysia (SPRM) serta Jabatan Penjara Malaysia yang banyak membantu beliau untuk bangkit kembali. Beliau juga turut berterima kasih kepada ACeIO yang turut memberikan peluang kepada beliau untuk bersama-sama menjayakan agenda murni ini.


Yuran Pelajar di Universiti Awam Dikurangkan

Putrajaya – Kementerian Pengajian Tinggi (KPT) melalui kenyataan media pada hari ini memaklumkan, Universiti Awam (UA) telah melaksanakan beberapa inisiatif bagi mengurangkan bebanan pelajar terutamanya yang terjejas dan menghadapi masalah kewangan sepanjang tempoh penularan pandemik COVID-19 di negara ini.

Menurut KPT, antara inisiatif tersebut adalah melalui pengurangan Yuran Perkhidmatan, Yuran Asrama, Yuran Konvokesyen dan Yuran Aktiviti Kolej, iaitu antara purata 10 peratus hingga 35 peratus, bermula Semester Kedua Sesi Akademik 2019/2020 hingga hari ini.

“Pengurangan yuran bagi Semester Kedua Sesi Akademik 2019/2020 untuk semua pelajar warganegara Malaysia melibatkan peruntukan sebanyak RM75 juta. Daripada jumlah itu, RM20 juta merupakan peruntukan tambahan Kerajaan dan RM55 juta menggunakan sumber dalaman UA,“ tambah KPT.

Dalam kenyataan itu juga, KPT memaklumkan, “bagi Semester Pertama Sesi Akademik 2020/2021, pengurangan yuran sebanyak RM70.2 juta diberikan oleh UA, manakala bagi Sesi Kedua Sesi Akademik 2020/2021 pula pengurangan sebanyak RM40.5 juta telah diberikan.“

Inisiatif ini melibatkan implikasi kewangan berjumlah kira-kira RM185.70 juta yang akan memanfaatkan sebanyak 386 142 orang pelajar bagi ketiga-tiga semester.


PdPR Diteruskan hingga 31 Ogos

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) pada hari ini memaklumkan bahawa sesi persekolahan secara pengajaran dan pembelajaran di rumah (PdPR) akan diteruskan hingga 31 Ogos 2021.

Menurut KPM, keputusan ini dibuat dengan mengambil kira situasi semasa pandemik COVID-19 serta perbincangan bersama-sama Kementerian Kesihatan Malaysia (KKM) dan Majlis Keselamatan Negara (MKN).

Dalam satu kenyataan media yang dibuat oleh KPM pada 17 Julai 2021 memaklumkan bahawa kementerian ini sentiasa bekerjasama rapat dengan Badan Bertindak Imunisasi COVID-19 (CITF) bagi memastikan kadar vaksinasi dalam kalangan guru, pentadbir dan kakitangan sokongan di sekolah dapat terus ditingkatkan.

Tambah KPM lagi, hingga 16 Julai 2021, sebanyak 253 366 orang guru dan pentadbir (61.30 peratus) serta 10 876 orang kakitangan sokongan (46.33 peratus) telah menerima sekurang-kurangnya satu dos vaksin COVID-19.

Oleh itu, mengambil kira kadar vaksinasi ini, KPM membuat ketetapan bahawa sekolah akan dibuka secara berperingkat untuk pengajaran dan pembelajaran (PdP) secara bersemuka bermula pada 1 September 2021.

“KPM akan terus mengambil kira penilaian risiko oleh KKM dan MKN bagi melihat sekiranya terdapat keperluan untuk membuat perubahan terhadap tarikh tersebut. Sebarang perubahan akan dimaklumkan lebih awal,“ ujar KPM.

Dalam kenyataan media itu juga, KPM memaklumkan bahawa ketetapan ini terpakai kepada semua sekolah kerajaan, sekolah bantuan kerajaan, sekolah swasta dan institusi pendidikan yang berdaftar dengan KPM.

KPM sentiasa komited untuk terus melakukan yang terbaik!